Pokyny pre hospodárenie s finančnými prostriedkami pri realizácii programu PHARE a Prechodného fondu, platné od 18. februára 2010

		Obsah
 
PRVÁ ČASŤ:           Základné ustanovenia							
       		1.  Úvodné ustanovenia							                3
2.  Základné definície a pojmy						                6
3.  Záväznosť									  9
4.  Jazyk									 10
 
DRUHÁ ČASŤ: 	Zodpovednosti subjektov pri hospodárení s finančnými prostriedkami pri realizácii programu PHARE/PF	
5.  Zodpovednosť národného koordinátora zahraničnej pomoci		              10
6.  Zodpovednosť splnomocnenca pre Národný fond			                            11
7.  Zodpovednosť splnomocnenca pre program				              12
8.  Zodpovednosť riadiaceho programového pracovníka			              13
  
TRETIA ČASŤ: 	Financovanie programu PHARE a Prechodného fondu
	9.   Rozsah, forma  a zdroje podpory						15
10. Finančná dohoda o implementácii projektov PHARE/PF prostredníctvom 
      implementačnej agentúry 			                                           	15 

3.1   Riadenie a financovanie Prechodného fondu						
		11. Podpora v rámci programu Prechodný fond				              16		12. Riadenie Prechodného fondu						              16 
3.2   Spolufinancovanie z národných zdrojov	
13. Rozsah, forma a zdroje spolufinancovania				              16

3.3    Účty programu PHARE/PF	
14. Všeobecné podmienky pre vedenie a disponovanie s bankovými
      účtami								              17
15. Účty programu PHARE/PF						              18
 
3.4    Platby	
  	3. 4. 1  Platby z finančných prostriedkov ES
16. Platby z finančných prostriedkov ES a ŠR na účet dodávateľa, 
      prípadne konečného prijímateľa                                                                                    19	
17. Záverečné prehlásenie o programe					              20	18. Nakladanie s nevyčerpanými prostriedkami				              20

3. 4. 2  Platby z finančných prostriedkov konečného prijímateľa
19. Platby z finančných prostriedkov konečného prijímateľa		                            20

3.5   Vrátenie finančných prostriedkov a nezrovnalosti
              20. Vrátenie finančných prostriedkov a  nezrovnalosti				             21
3.6   Mena, dane a clá, DPH                                                                               
21.Mena	, dane a clá							             22                                                         
22.Daň z pridanej hodnoty                                        				             22
 
ŠTVRTÁ ČASŤ: 	Účtovníctvo a dokumentácia finančného hospodárenia 
23. Účtovníctvo Národného fondu						              23
24. Účtovníctvo implementačnej agentúry      				              23
25. Účtovníctvo konečného prijímateľa             				              24
26. Dokumentácia finančného hospodárenia               			              24
27. Správy Národného fondu o realizácii programu				              24
28. Správy implementačných agentúr o realizácii programu	     24 

PIATA ČASŤ: 	Ex post monitorovanie programu PHARE/PF	
29. Ex post monitorovanie programu PHARE/PF				            	25
 
ŠIESTA ČASŤ: 	Finančná kontrola a audit pri hospodárení s finančnými prostriedkami programu PHARE/PF	
30. Finančná kontrola					                                        	25
31. Audit                                 						            	26
32. Kontrola NKÚ SR								28

 
SIEDMA ČASŤ: 	Majetok nadobudnutý v rámci programu PHARE/PF	
33. Majetok nadobudnutý v rámci programu PHARE/PF a jeho evidencia	            	29
34. Majetok nadobudnutý v rámci zmluvy na dodanie tovaru                                           	29
35. Majetok nadobudnutý v rámci zmluvy o dielo                                              	 	30 
	
ÔSMA ČASŤ:	Záverečné ustanovenie	
36. Medzinárodná zmluva						                         	31
37. Účinnosť								           	31
 
Prílohy
Príloha č. 1	- Deklarácia obsahujúca finančné údaje 
Príloha č. 2	- Formulár týkajúci sa štvrťročného hlásenia nezrovnalostí
Príloha č. 3a	- Predbežný preberací protokol
Príloha č. 3b	- Záverečný preberací protokol
Príloha č. 4	- Zmluva o prevode vlastníctva majetku ES zastúpených IA na
                              konečného prijímateľa.

PRVÁ ČASŤ
Základné ustanovenia

Článok 1
Úvodné ustanovenia

(1) 	Pokyny pre hospodárenie s finančnými prostriedkami pri realizácii programu PHARE a Prechodného fondu – Transition Facility (ďalej len “pokyny”) definujú a upravujú pravidlá pri hospodárení s finančnými prostriedkami programu PHARE a Prechodného fondu (ďalej len “PHARE/PF”), nakladanie s majetkom pri realizácii programu PHARE/PF, ex post monitoring a archiváciu dokumentácie programov PHARE/PF v Slovenskej republike a vzájomne sa dopĺňajú s Koordinačnou smernicou pre realizáciu programov PHARE a Prechodný fond (Transition Facility)“, schválenou uznesením vlády SR č. 809 zo dňa 18. novembra 2009. 
(2)	Účelom pokynov je:
a)	definovať kompetencie jednotlivých subjektov pri hospodárení s finančnými prostriedkami pri realizácii programu PHARE/PF v Slovenskej republike; 
b)	zabezpečiť jednotný, účinný, transparentný a koordinovaný postup pri hospodárení s finančnými prostriedkami pri realizácii programu PHARE/PF;
c)	zabezpečiť jednotný, účinný, transparentný a koordinovaný postup pri prevode a správe majetku obstaraného z finančných prostriedkov programu PHARE/PF;
d)	zabezpečiť transparentný a koordinovaný mechanizmus ex post monitorovania projektov PHARE/PF;
e)	stanoviť zodpovednosti za archiváciu dokumentácie programov PHARE/PF. 
(3)	Pokyny sú vypracované v súlade s medzinárodnými dohodami, uzatvorenými medzi Európskymi spoločenstvami a Slovenskou republikou, právnymi normami Európskych spoločenstiev a Slovenskej republiky a inými dokumentmi, najmä:
a)	Medzinárodné zmluvy
-	Európska dohoda o pridružení uzatvorená medzi Európskymi spoločenstvami a ich členskými štátmi na jednej strane a Slovenskou republikou na strane druhej, podpísaná dňa 04.10.1993. Dohoda nadobudla platnosť 1. februára 1995. Všeobecnú záväznosť nadobudla uverejnením v Zbierke zákonov SR dňa 10. júna 1997 vo forme oznámenia MZV SR č. 158/1997 Z. z.
-	Rámcová dohoda medzi Európskou komisiou a vládou Slovenskej republiky o úprave podmienok pre technický, legislatívny a administratívny rámec, na ktorého základe budú vykonávané opatrenia súvisiace s financovaním programov pomoci v SR, podpísaná dňa 10. mája 1994 
-	Zmluva o založení Európskeho spoločenstva, podpísaná dňa 7. februára 1992
-	Zmluva o pristúpení k Európskej únii 2003, článok 34 Aktu o podmienkach pristúpenia
-	Rozhodnutie komisie o udelení  riadenia pomoci poskytovanej z fondu PHARE CFCU - Centrálnej finančnej a kontraktačnej jednotke, RDSA – Agentúre na podporu regionálneho rozvoja a NADSME – Národnej agentúre pre rozvoj malého a stredného podnikania v Slovenskej republike z 19. októbra 2004
-	Memorandum o porozumení o zriadení Národného fondu medzi vládou Slovenskej republiky a komisiou Európskych spoločenstiev, podpísané dňa 10. decembra 1998
-	Memorandum o zásadách požiadaviek PHARE na spolufinancovanie z 11. septembra 2002
-	Finančné memorandá, podpísané medzi vládou Slovenskej republiky a komisiou Európskych spoločenstiev pre jednotlivé programy PHARE
-	Memorandum o porozumení medzi EK a SR pre implementáciu Prechodného fondu
-	Rozhodnutie komisie o finančnom príspevku prechodného prísľubu na posilnenie inštitucionálnej spôsobilosti Slovenskej republiky
b)   	Základné právne predpisy ES
-	Nariadenie Rady (ES, Euratom) č. 1605/2002/ES z 25. júna 2002 o finančnom nariadení vzťahujúcom sa na všeobecný rozpočet Európskych spoločenstiev
-	Nariadenie Európskej komisie (ES, Euratom) č. 2342/2002 z 23. decembra 2002 stanovujúce podrobné pravidlá pre implementáciu nariadenia  Rady (ES, Euratom) č. 2002/1605/ES o finančnom nariadení vzťahujúcom sa na všeobecný rozpočet Európskych spoločenstiev
-	Nariadenie Rady č. 622/98/ES o pomoci pre kandidátske krajiny v rámci predvstupovej stratégie a o vytvorení partnerstiev pre vstup
-	Nariadenie Rady č. 2760/1998/ES o implementácii programu cezhraničnej spolupráce v rámci programu PHARE
-	Nariadenie Rady č. 1260/1999/ES, ktoré ukladá všeobecné ustanovenia o štrukturálnych fondoch 
-	Nariadenie Komisie č. 438/2001, ktorým sa stanovia podrobné pravidlá pre implementáciu nariadenia Rady č. 1260/1999/ES, týkajúce sa riadiacich a kontrolných systémov pre pomoc poskytovanú v rámci štrukturálnych fondov
-	Nariadenie Rady č. 1266/1999/ES o koordinácii pomoci žiadateľským štátom v rámci predvstupovej stratégie a zmene nariadenia (EHS) č. 3906/89 
-	Nariadenie Rady (ES, EURATOM) č. 2988/95 z 18. decembra 1995 o ochrane finančných záujmov Európskych spoločenstiev
-	Smernica Rady 77/388/EHS zo 17. mája 1977 o harmonizácii zákonov členských štátov, týkajúca sa daní z obratu – dani z pridanej hodnoty 

c)	Základné všeobecne záväzné právne predpisy SR
-	Zákon č. 431/2002 Z. z. o účtovníctve v znení neskorších predpisov
-	Zákon č. 39/1993 Z. z. o Najvyššom kontrolnom úrade Slovenskej republiky v znení neskorších predpisov 
-	Zákon č. 291/2002 Z. z. o Štátnej pokladnici a o zmene a doplnení niektorých zákonov v znení neskorších predpisov
-	Zákon č. 278/1993 Z. z. o správe majetku štátu v znení neskorších predpisov (ďalej len zákon č. 278/1993 Z. z.)
-	Zákon č. 270/1995 Z. z. o štátnom jazyku SR v znení neskorších predpisov
-	Zákon č. 222/2004 Z. z. o dani z pridanej hodnoty v znení neskorších predpisov
-	Zákon NR SR č. 303/1995 Z. z. o rozpočtových pravidlách v znení neskorších predpisov
-	Zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov (ďalej len zákon č. 523/2004 Z. z.) 
-	Zákon č. 10/1996 Z. z. o kontrole v štátnej správe v znení neskorších predpisov
-	Zákon č. 203/2004 Z. z. ktorým sa mení a dopĺňa zákon č. 231/1999 Z. z. o štátnej pomoci v znení neskorších predpisov a o zmene niektorých zákonov (ďalej len zákon č. 203/204 Z. z.)
-	Zákon č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov. (ďalej len zákon č. 25/2006 Z. z.)
-	Zákon č. 595/2003 Z. z. o dani z príjmov v znení neskorších predpisov
-	Zákon č. 440/2000 Z. z. o správach finančnej kontroly v znení neskorších predpisov
-	Zákon č. 502/2001 Z. z. o finančnej kontrole a vnútornom audite a o zmene a doplnení niektorých zákonov v znení neskorších predpisov (ďalej len zákon 502/2001 Z. z.)
-	Zákon č. 301/2005 Z. z. Trestný poriadok v znení neskorších predpisov
-	Vyhláška MF SR  č. 21/2009 Z. z., ktorou sa vykonávajú niektoré ustanovenia zákona č. 502/2001 Z. z. o finančnej kontrole a vnútornom audite a o zmene a doplnení niektorých zákonov v znení neskorších predpisov
-	Zákon č. 503/2001 Z. z. o podpore regionálneho rozvoja v znení zákona č. 351/2004 Z. z.
-	Oznámenie MZV SR č. 186/2002 (Implementačné pravidlá) 

d) Ostatné dokumenty:
-	Uznesenie vlády SR č. 856/1998 k návrhu na odvolanie a vymenovanie do funkcie národného koordinátora programu PHARE
-	Uznesenie vlády SR č. 656/1999 k Smernici k príprave a realizácii programu PHARE v SR na obdobie 2000-2006
-	Uznesenie vlády SR č. 944/2004 k systému vyrovnania finančných záväzkov voči Európskej únii v rámci programu PHARE, ktoré vyplývajú z finančných memoránd podpísaných pred rokom 1999
-	Uznesenie vlády SR č. 1159/2004 ku Koncepcii financovania projektov podporovaných z predvstupových fondov, Prechodného fondu a Kohézneho fondu na roky 2004 – 2006 z 1. 12. 2004
-	Guide on grants and public procurement (ďalej len „GGAPP“) under pre-accession instruments (Príručka pre granty a verejné obstarávanie  v rámci predvstupovej pomoci, ktorá je platná od 1. 5. 2004)
-	Príručka Decentralizovaného implementačného systému (DIS manuál), vypracovaná Európskou komisiou, december 1998 
-	Rozšírený decentralizovaný implementačný systém (EDIS), sprievodca pre kontrolu a hodnotenie, vypracovaný a schválený Generálnym riaditeľstvom EK pre rozšírenie v spolupráci s Generálnym riaditeľstvom EK pre rozpočet a Generálnym riaditeľstvom EK pre regionálny rozvoj, október 2000
-	Vademecum o koordinácii predvstupových nástrojov, vypracované EK (február 2000)
-	Národný program pre prijatie acquis communautaire, máj 2001
-	Memorandum o princípoch spolufinancovania projektov v rámci programu PHARE, vypracované EK 11. septembra 2002
-	Príručka k programovaniu a implementácii Prechodného fondu, vypracovaná EK (december 2003)
-	Koordinačná smernica pre realizáciu programov PHARE a Prechodného fondu (Transition Facility) (ďalej len „koordinačná smernica“), schválená uznesením vlády SR č. 809 zo dňa 18. novembra 2009
-	Usmernenie MF SR č. 2/2006-NF k nezrovnalostiam v rámci finančného riadenia                                  predvstupových a povstupových fondov EÚ a ostatných finančných nástrojov v znení neskorších dodatkov (ďalej len usmernenie MF SR k nezrovnalostiam).

Článok 2
Základné definície a pojmy
Pre účely pokynov sa rozumie:
a)	Acquis communautaire (ďalej len „acquis“) – právny poriadok Európskych spoločenstiev, obsahujúci komunitárne a úniové právo, ktorý sú členské štáty povinné dodržiavať a rozvíjať v súlade s čl. 2 Zmluvy o EÚ;
b)	Alokácia – záväzné vyčlenenie finančných prostriedkov EÚ alebo aj štátneho rozpočtu SR alebo členského štátu EÚ pre program alebo projekt obvykle na základe uvedenia programu alebo projektu vo  finančnom memorande, rozhodnutí EK alebo na základe dvojstrannej medzinárodnej zmluvy;
c)	Cash flow – tok finančných prostriedkov;
d)	Centrálna finančná a kontraktačná jednotka (Central Finance and Contracting Unit, ďalej len “CFCU”) – implementačná agentúra, ktorá zabezpečuje verejné obstarávanie, uzatváranie zmlúv a platby pre projekty budovania inštitúcií uvedené vo finančných memorandách pre program PHARE a finančných rozhodnutiach pre Prechodný fond a je zodpovedná za administratívne a finančné riadenie projektov v súlade s platnými pravidlami, pričom vecná/technická implementácia týchto projektov je v zodpovednosti riadiaceho programového pracovníka (SPO) z inštitúcie príjemcu pomoci;
e)	Dodávateľ – právnická alebo fyzická osoba, ktorá sa ako víťaz v rámci verejného obstarávania podieľa na realizácii projektu PHARE/PF na základe zmluvy s IA; 
f)	Európska komisia (ďalej len „EK“) – orgán výkonnej moci podporujúci všeobecný záujem Únie a na tento účel dáva primerané podnety. Zabezpečuje realizáciu cieľov ES, najmä v oblasti vnútorného trhu, spoločnej hospodárskej a menovej politiky
g)	Ex ante finančná kontrola (predbežná finančná kontrola) – overuje so zameraním na dodržiavanie hospodárnosti, efektívnosti, účinnosti a účelnosti, či je pripravovaná finančná operácia v súlade so všeobecnými záväznými právnymi predpismi a v súlade so schváleným rozpočtom orgánu verejnej správy, so zmluvami uzatvorenými orgánom verejnej správy a inými rozhodnutiami o hospodárení s verejnými prostriedkami;
h)	Ex post finančná kontrola (následná finančná kontrola) – overuje objektívny stav kontrolovaných skutočností a ich súlad s osobitnými predpismi, medzinárodnými zmluvami, ktorými je Slovenská republika viazaná a na ktorých základe sa Slovenskej republike poskytujú prostriedky zo zahraničia, rozhodnutiami vydanými na základe osobitných predpisov alebo s vnútornými aktmi riadenia so zameraním na dodržiavanie hospodárnosti, efektívnosti a účinnosti pri hospodárení s verejnými prostriedkami, dodržanie podmienok na poskytnutie verejných prostriedkov a dodržanie podmienok ich použitia, vykonanie predbežnej a priebežnej finančnej kontroly, splnenie opatrení prijatých na nápravu nedostatkov zistených finančnou kontrolou a odstránenie príčin ich vzniku;
i)	Ex post monitorovanie – pravidelný zber údajov, overovanie najmä účinnosti, vplyvov a udržateľnosti výsledkov/účelov ukončených projektov PHARE a Prechodného fondu v súlade s ich projektovými formulármi a zmluvami a kontrola projektovej dokumentácie vrátane kontroly dodržiavania zviditeľnenia EÚ. V prípade projektov implementovaných CFCU sa ex post monitorovanie riadi  plánom ex post monitorovania a úlohami schválenými na ex post monitorovacom výbore. V prípade projektov implementovaných APRR a NARMSP sa ex post monitorovanie riadi plánom ex post monitorovania na mieste prerokovaným na ex post monitorovacom stretnutí;
j)	Ex post monitorovacie stretnutie – pracovné stretnutie, ktoré organizuje PAO NADSME a PAO RDSA minimálne dvakrát ročne k  projektom programu PHARE, ktorých implementácia bola ukončená, a to s cieľom informovať zástupcov inštitúcií o poznatkoch získaných v rámci ex post monitorovania týchto projektov PHARE za príslušné obdobie. Na stretnutie sú prizývaní zástupcovia NAC a NAO;
k)	Ex post monitorovací výbor – monitoruje účinnosť, vplyvy a udržateľnosť výsledkov/účelov ukončených projektov programov PHARE a Prechodný fond v súlade s ich projektovými formulármi a zmluvami minimálne raz ročne a plánuje monitorovacie akcie na mieste NAC a PAO CFCU. Jeho členmi sú NAC, PAO CFCU a NAO;
l)	EDIS (Extended Decentralised Implementation System) - rozšírený decentralizovaný implementačný systém, v ktorom sa zodpovednosť za  udeľovanie ex ante schvaľovanie presúva z Komisie na prijímateľskú krajinu;
m)	Finančná dohoda implementácie projektov PHARE/PF prostredníctvom implementačnej agentúry (ďalej len “finančná dohoda”) – dohoda uzatvorená medzi splnomocnencom pre Národný fond a splnomocnencom pre program. Ustanovuje práva a povinnosti oboch strán pri realizácii projektov v rámci programu PHARE/PF;
n)	Finančná inštitúcia – je právnická osoba, ktorá v rámci svojho podnikania vykonáva  niektorú z činností podľa zákona   č. 483/2001 Z. z. o bankách a o zmene a doplnení niektorých zákonov v znení neskorších predpisov;
o)	Finančné a administratívne riadenie projektu – zahŕňa organizovanie verejného obstarávania, výberových konaní, uzatváranie zmlúv, vedenie účtovníctva, vykonávanie platieb, zabezpečenie finančného výkazníctva a predkladanie dokumentov príslušným subjektom v zmysle platných pravidiel a predpisov ES a SR;
p)	Finančné memorandum (ďalej len “FM”) – medzinárodná zmluva o poskytnutí nenávratnej finančnej podpory, podpísaná medzi EK a SR v prospech Slovenskej republiky pre jednotlivé projekty schválené EK a vládou SR;
q)	Implementačná agentúra (ďalej len “IA”) – je implementačný orgán rozšíreného decentralizovaného implementačného systému Európskych spoločenstiev, zodpovedný za finančné a administratívne riadenie projektov. Implementačnými agentúrami pre realizáciu programu PHARE a PF sú CFCU (Centrálna finančná a kontraktačná jednotka), NADSME (Národná agentúra pre rozvoj malého a stredného podnikania), RDSA (Agentúra na podporu regionálneho rozvoja). IA môže delegovať výkon verejného obstarávania alebo inej časti implementácie projektu na konečného prijímateľa. Za správnosť verejného obstarávania nesie celkovú zodpovednosť PAO;
r)	ISUF – Integrovaný informačný systém účtovného, finančného a ekonomického riadenia prostriedkov EÚ fondov
s)	IMS – elektronický systém monitorovania nezrovnalostí PHARE/PF (Irregularities Management System) na nahlasovanie nezrovnalosti na  Európsku komisiu; 
t)	Konečný prijímateľ – je konečným užívateľom, ktorým je ústredný orgán štátnej správy, orgán štátnej správy, organizácia, organizačná zložka alebo administratívna jednotka, orgán miestnej samosprávy, záujmové združenie, mimovládna organizácia, prípadne podnikateľský subjekt, ktorý má konečný prospech z prostriedkov pridelených pre projekt. V prípade, ak je konečným prijímateľom projektu ústredný orgán štátnej správy, je zároveň aj prijímateľom pomoci;
u)	Memorandum o porozumení, resp. Implementačná dohoda (s konečným prijímateľom, resp. užívateľom) – zmluva upravujúca podmienky poskytnutia finančných prostriedkov programu  PHARE/PF konečnému prijímateľovi (napr. pri PHARE/PF zmluve na dodávku stavebných prác) uzatvorená medzi PAO, konečným prijímateľom projektu PHARE/PF,  resp. užívateľom;
v)	Národný fond (ďalej “Národný fond” alebo “NF”) – zriadený na základe Memoranda o porozumení o zriadení Národného fondu, v priamej riadiacej pôsobnosti splnomocnenca pre Národný fond, ktorý zabezpečuje celkové finančné riadenie prostriedkov programu PHARE/PF; funkciu NF plní sekcia európskych a medzinárodných záležitostí MF SR, pričom výkon týchto funkcii zabezpečuje Odbor platieb MF SR;
w)	Národný koordinátor zahraničnej pomoci (National Aid Co-ordinator, ďalej len “NAC”) – národným koordinátorom zahraničnej pomoci je člen vlády SR, zodpovedný za koordináciu programovania, implementácie, monitorovania a hodnotenia zahraničnej pomoci;
x)	Nezrovnalosť - v súlade s nariadením Rady (ES, Euratom) č. 2988/95 o ochrane Európskych spoločenstiev je akékoľvek porušenie ustanovenia práva spoločenstva vyplývajúce z konania alebo opomenutia hospodárskeho subjektu, dôsledkom čoho je alebo by bolo poškodenie všeobecného rozpočtu spoločenstiev alebo rozpočtov nimi spravovaných, buď zmenšením, alebo stratou výnosov plynúcich z vlastných zdrojov vyberaných priamo v mene spoločenstiev alebo neoprávnenou výdajovou položkou. Pri riešení nezrovnalostí sa postupuje v súlade s usmernením MF SR k nezrovnalostiam;
y)	Odbor ochrany finančných záujmov EÚ a boja proti korupcii/orgán zabezpečujúci ochranu finančných záujmov  (ďalej „OOFZEU“) – odbor Úradu vlády SR, ktorý zahŕňa všetky činnosti týkajúce sa potreby chrániť finančné záujmy EÚ a plní úlohu koordinačného úradu boja proti podvodom SR;
z)	Operačná príručka pre twinning – príručka vypracovaná administratívnym úradom pre twinning. Stanovuje úlohy a zodpovednosť v implementácii twinningových projektov pre odbor koordinácie predvstupových fondov a bilaterálnej spolupráce ÚV SR, CFCU a ministerstvá a ostatné ústredné orgány štátnej správy;
aa)	Oprávnené výdavky – výdavky projektu realizované po podpise finančného memoranda/rozhodnutia EK a v súlade s Finančným memorandom/rozhodnutím EK;
bb)	iPERSEUS – elektronický systém finančného výkazníctva Európskej komisie, slúžiaci na evidenciu a podávanie správ o čerpaní finančných prostriedkov programu PHARE/PF;
cc)	Plán ex post monitorovania – spoločný dokument NAC a PAO CFCU. Špecifikuje zoznam ukončených projektov určených na ex post monitorovanie na mieste, cieľ týchto návštev a vymedzuje harmonogram spoločných ex post monitorovacích akcií na mieste;
dd)	Plán ex post monitorovania na mieste (platný len pre IA) – zoznam projektov PHARE určených na ex post monitorovanie na mieste; IA vypracuje plán ex post monitorovania na mieste na príslušný polrok a predloží ho NAC a NAO ako informačný materiál na ex post monitorovacom stretnutí; NAC sa môže zúčastniť ex post monitorovania na mieste ako prizvaná osoba
ee)	Platobný orgán – jeden alebo viac vnútroštátnych, regionálnych alebo miestnych orgánov či subjektov menovaných členskými štátmi pre účely vypracovania a predkladania žiadostí o platby a prijímanie platieb od EK. Úlohu PO v podmienkach SR plní MF SR;
ff)	Prechodný fond (Transition Facility, ďalej len „PF“) – je určený pre nové členské štáty EÚ s cieľom posilnenia a rozvoja ich administratívnych kapacít pre zabezpečenie implementácie legislatívy ES v oblastiach, ktoré nemôžu byť financované zo štrukturálnych fondov v nadväznosti na program PHARE;
gg)	Priebežná (on-going) finančná kontrola  – u  finančných operácií vybraných podľa § 6, odseku 2 zákona č. 502/2001 Z. z. sa ňou overuje úplnosť a preukázateľnosť účtovných alebo iných dokladov súvisiacich s vybranou  finančnou operáciou a súhrn skutočností podľa § 9, odseku 1 zákona č. 502/2001 Z. z.;
hh)	Program PHARE (Poland and Hungary Action for Restructuring of the Economy) – predvstupový program na podporu prípravy kandidátskeho štátu na členstvo v EÚ;
ii)	Projekt PHARE/Prechodný fond – obsahovo a formálne podrobne vypracovaný plán aktivít obsahujúci popis situácie a vzťahov, inštitucionálny rámec, finančné krytie (z prostriedkov PHARE/PF a národného spolufinancovania) a technické aspekty realizácie, prezentovaný formou štandardizovaného projektového formulára (Standard Summary Project Fiche, ďalej len „Project Fiche“). Je to finálna verzia projektového návrhu, schválená vládou SR a EK a je súčasťou príslušného finančného memoranda alebo rozhodnutia EK;
jj)	Riadiaci programový pracovník (Senior Programme Officer, ďalej len “SPO”) – je zamestnanec ministerstva, ostatného ústredného orgánu štátnej správy alebo inej prijímateľskej inštitúcie v riadiacej pozícii, zodpovedný za programovanie, implementáciu, monitorovanie a koordináciu programov a projektov pomoci EÚ vo svojom sektore; spolupracujúci s NAC pri programovaní a koordinácii programov PHARE/TF; s PAO CFCU pri monitorovaní vrátane ex post monitorovania a s hodnotiteľmi pri hodnotení projektov vo svojom sektore;
kk)	Splnomocnenec pre Národný fond (National Authorising Officer, ďalej len “NAO”) – zodpovedá za celkové finančné riadenie prostriedkov programu PHARE/PF. Zabezpečuje postupy pre toky národných a iných foriem spolufinancovania. Splnomocnencom pre Národný fond je štátny tajomník Ministerstva financií SR menovaný vládou SR; 
ll)	Splnomocnenec pre program (Programme Authorising Officer; ďalej len “PAO”) – je zodpovedný za finančnú implementáciu projektov a operácie vykonávané implementačnou agentúrou v súlade s procedúrami PHARE/PF. Je navrhnutý štatutárnym zástupcom organizácie, do ktorej pôsobnosti je začlenená implementačná agentúra a menovaný splnomocnencom pre Národný fond, ktorý menovanie konzultuje s NAC;
mm)	Spolufinancovanie – financovanie projektov/aktivít súvisiacich s konkrétnymi projektmi programu PHARE/PF poskytnuté z národných zdrojov príslušnými subjektmi tvoriacimi rozpočet verejnej správy a konečným prijímateľom, v prípade, že nie je zároveň subjektom rozpočtu verejnej správy. Spolufinancovanie vychádza z návrhu Memoranda o princípoch spolufinancovania programov PHARE/PF, vypracovaného  Európskou komisiou v roku 2002, ktorého najdôležitejšie ustanovenia sú obsiahnuté v článku 13 týchto pokynov (rozsah, forma a zdroje spolufinancovania);  
nn)	Starší účtovník (Senior Accounting Officer, ďalej len “SAcO”) – je pracovník implementačnej agentúry, menovaný splnomocnencom pre program, zodpovedný za vedenie účtovníctva o prostriedkoch PHARE/PF a má podpisový vzor na prevod prostriedkov PHARE/PF spolu s PAO. SAcO pre Národný fond je tiež menovaný, menuje ho NAO. Je zodpovedný za vedenie účtovníctva o prostriedkoch PHARE/PF na NF a má podpisový vzor na prevod prostriedkov PHARE/PF spolu s NAO;
oo)	Štátna pokladnica (ďalej len „ŠP“) – inštitúcia zriadená zákonom č. 291/2002 Z. z. o Štátnej pokladnici a o zmene a doplnení niektorých zákonov. V rámci svojej činnosti vedie Štátna pokladnica účty Národného fondu a implementačných agentúr;
pp)	Twinningový manuál EK – manuál vypracovaný EK, stanovujúci pravidlá pre prípravu a realizáciu twinningových projektov v nových členských krajinách EÚ a v krajinách čerpajúcich finančnú pomoc z programov Prechodný fond, IPA a ENPI
qq)	Úrad pre verejné obstarávanie – (ďalej len „ÚVO“) ústredný orgán štátnej správy pre oblasť verejného obstarávania; 
rr)	Uzatvorenie programu – program je uzatvorený až na základe vydania rozhodnutia EK, ktorým EK deklaruje správne použitie finančných prostriedkov v súlade s ustanoveniami finančného memoranda a projektových formulárov. Rozhodnutie o uzatvorení programu EK zasiela NAO;
ss)	Vládny audit - nezávislá, objektívna, overovacia, hodnotiaca a uisťovacia činnosť vykonávaná podľa štvrtej časti zákona č. 502/2001 Z. z.., osobitných predpisov a so zohľadnením  medzinárodne uznávaných audítorských štandardov;
tt)	Zmluva s dodávateľom – detailná zmluva medzi IA a dodávateľom (v prípade dodávky prác zmluva medzi dodávateľom a konečným prijímateľom pomoci), vypracovaná v súlade s procedúrami PHARE/PF, podrobne určujúca podmienky realizácie projektu dodávateľom, záväzky zúčastnených strán, harmonogram a podmienky platieb a prípadných subdodávateľov. 

Článok 3
Záväznosť

(1)	Ministri a vedúci ostatných ústredných orgánov štátnej správy pri uzatváraní zmluvných vzťahov s orgánmi a organizáciami, pre ktoré nie je uznesenie vlády SR záväzné, zabezpečia dodržiavanie týchto pokynov príslušnými orgánmi a organizáciami.
(2)	Voči subjektom, ktoré nebudú dodržiavať ustanovenia týchto pokynov, má NF, resp. IA právo zadržať poskytované finančné prostriedky na realizáciu projektov PHARE/PF a v prípade, že budú porušené niektoré z povinností uvedené v článku 8 až 9, budú voči nim v plnom rozsahu aplikované ustanovenia zákona č. 502/2001 Z. z. 
(3)	Zároveň bude voči nim uplatnená zodpovednosť podľa ust. § 31 ods. 7 zákona č.  523/2004 Z. z. a podľa zákona 10/1996 Z. z. o kontrole v štátnej správe v znení neskorších predpisov. 
(4)	Finančné riadenie vychádza z ustanovení medzinárodných zmlúv a Finančných dohôd o implementácii projektov PHARE/PF, a tým majú prednosť pred ustanoveniami týchto  pokynov. 
 
Článok 4
Jazyk

(1)	Projekty, dohody a zmluvy predkladané EK sú vyhotovované v anglickom jazyku. V anglickom jazyku sú vyhotovené základné programové dokumenty – projekty (Project Fiche) a dokumenty podliehajúce schváleniu EK.
(2)	V prípade rozdielov medzi slovenským a anglickým textom dokumentov, ktoré schvaľuje Európska komisia v anglickom jazyku sú záväzné dokumenty v anglickom jazyku.
(3)	Písomná komunikácia medzi Európskou komisiou a Slovenskou republikou v rámci programu PHARE/PF sa uskutočňuje v anglickom jazyku. 
(4)	Týmito povinnosťami nie sú dotknuté ustanovenia zákona č. 270/1995 Z. z. o štátnom jazyku v znení neskorších predpisov a v súlade s ním a nariadeniami Európskej komisie poskytne kontrolovaný subjekt pre účely verejného obstarávania, administrácie, kontroly a vnútorného auditu projektov PHARE/PF preklad textov do slovenského jazyka, adekvátne rozsahu projektovej dokumentácie, pokiaľ nebola vykonaná v slovenskom jazyku.

DRUHÁ ČASŤ
Zodpovednosti subjektov pri hospodárení s finančnými prostriedkami pri realizácii programu PHARE/PF
 
Článok 5
Zodpovednosť národného koordinátora zahraničnej pomoci

V zmysle koordinačnej smernice článku 7 je zodpovednosť národného koordinátora zahraničnej pomoci upravená v nasledovných bodoch:
(1)	Spoločnú koordináciu finančných nástrojov EÚ poskytovanej Slovenskej republike zabezpečuje na národnej úrovni NAC.
(2)	NAC vystupuje v rokovaniach s EK a členskými štátmi EÚ, ktorí sú poskytovateľmi pomoci ako oficiálny reprezentant SR a zodpovedá za najefektívnejšie využitie jednotlivých fondov PHARE/PF.
(3)	NAC najmä:
a)	rokuje s EK o všetkých otázkach týkajúcich sa finančnej pomoci EÚ  poskytovanej Slovenskej republike prostredníctvom PHARE a Prechodného fondu;
b)	dohliada na plnenie schválených programových dokumentov a ich prioritných cieľov pri príprave a realizácii konkrétnych projektov;
c)	koordinuje monitorovanie a implementáciu programov a projektov, za ktoré sú zodpovedné jednotlivé ministerstvá, iné ústredné orgány štátnej správy a iné koordinačné orgány, s cieľom včasného zistenia a odstránenia prípadných problémov
d)	koordinuje, vykonáva a administratívne zabezpečuje ex post monitorovanie minimálne tri roky od uplynutia lehôt na vyplatenie finančných prostriedkov programov PHARE a Prechodný fond pre príslušný rok;
e)	koordinuje následné hodnotenie projektov PHARE/PF;
f)	rokuje s jednotlivými ministerstvami, ostatnými ústrednými orgánmi štátnej správy a ostatnými koordinačnými orgánmi o otázkach týkajúcich sa programov PHARE/PF a v prípade problémov pri implementácii a uzatváraní programov pomoci EÚ v spolupráci s nimi, navrhuje a v prípade potreby prerokuje s EK riešenie týchto problémov;
g)	informuje vládu SR o realizácii nástrojov PHARE/PF a prípadných problémoch na základe informácií poskytnutých zodpovednými ministrami a vedúcimi alebo predsedami ostatných ústredných orgánov štátnej správy a ostatných koordinačných orgánov;
h)	spolupracuje so zodpovednými ministerstvami, ostatnými ústrednými orgánmi štátnej správy a ostatnými koordinačnými orgánmi pri vypracovaní súhrnnej ročnej správy o využívaní prostriedkov PF v SR, ktorú predkladá na rokovanie vlády SR;
i)	zodpovedá spolu s  ministerstvami, ostatnými ústrednými orgánmi štátnej správy a ostatnými koordinačnými orgánmi za informovanosť celej verejnosti o programoch PHARE/PF v SR;
j)	na základe odporúčania generálneho riaditeľa sekcie riadenia a implementácie zahraničnej finančnej pomoci Úradu vlády SR podáva návrh na odvolanie SPO vecne príslušnému ministrovi, predsedovi ústredného orgánu štátnej správy alebo vedúcemu ostatného koordinačného orgánu na základe odporúčania generálneho riaditeľa, v prípade neplnenia si povinností SPO;
k)	vyjadruje sa k návrhom na menovanie a odvolanie PAO;
l)	informuje NAO o podozreniach z nezrovnalostí, resp. vzniknutých nezrovnalostiach a spolupracuje s kontrolnými orgánmi pri ich riešení.

Článok 6
Zodpovednosť splnomocnenca pre Národný fond

V zmysle koordinačnej smernice článok 12 je zodpovednosť splnomocnenca pre Národný fond upravená v nasledovných bodoch:
(1)	Finančné prostriedky predvstupovej pomoci sa poskytujú SR prostredníctvom NF.
(2)	NAO je zodpovedný za celkové riadenie finančných prostriedkov PHARE/PF v SR.
(3)	NAO najmä: 
a)	metodicky usmerňuje implementačné agentúry v oblasti finančného riadenia;
b)	predkladá požiadavky na prevod alokovaných finančných prostriedkov EK a zabezpečuje ich správu;
c)	menuje  a odvoláva PAO v IA/ CFCU, po prerokovaní s NAC;
d)	zabezpečuje pravidelné a aktualizované hlásenia v systéme finančného výkazníctva iPERSEUS;
e)	dohliada, aby pravidlá iPERSEUS boli plne rešpektované IA /CFCU;
f)	spolupracuje s externými hodnotiteľmi pri ex post hodnotení;
g)	zabezpečuje vrátenie nepoužitých finančných prostriedkov z IA/CFCU po ukončení programu EÚ;
h)	vedie bankový účet pre každé finančné memorandum a rozhodnutie EK osobitne;
i)	zodpovedá za vedenie podvojného účtovníctva v analytickom členení za všetky zmluvné a finančné operácie pre všetky predvstupové programy EÚ a Prechodný fond;
j)	štvrťročne/bezodkladne informuje OOFZEU o podozreniach z nezrovnalostí, resp. zistených nezrovnalostiach a o prijatých opatreniach po zistení v súlade s usmernením k nezrovnalostiam;
k)	zabezpečuje prevod/vrátenie neoprávnene poskytnutých alebo použitých prostriedkov na základe nezrovnalostí, resp. zistení s finančným dopadom z vykonaných auditov zo strany EK alebo z monitorovacích akcií (dlžnej sumy) vrátane úrokov z omeškania;
l)	zodpovedá v spolupráci s NAC a ostatnými národnými inštitúciami za dodržiavanie stanovených kritérií systému EDIS;
m)	zodpovedá za informovanie PAO o uzatvorení programu EK v zmysle rozhodnutia vydaného EK;
n)	na vyžiadanie informuje príslušnú správu finančnej kontroly o vrátení dlžnej sumy vo výške  nezrovnalostí za zdroj EÚ na účet NF.
(4)	NAO je menovaný vládou Slovenskej republiky na návrh ministra financií SR.
V súvislosti s finančným manažmentom dopĺňajú pokyny nasledovné zodpovednosti NAO: 
(5)	NAO zabezpečuje finančné prostriedky na úhradu dane z úrokov vzniknutých na účtoch pre NF a IA pri príprave štátneho rozpočtu.
(6)	NAO je zodpovedný za plnenie povinností, ktoré mu vyplývajú z Memoranda o zriadení Národného fondu, Memoranda o porozumení medzi EK a SR pre implementáciu Prechodného fondu a podpísaných finančných memoránd/rozhodnutí EK.

Článok 7
Zodpovednosť splnomocnenca pre program

V zmysle koordinačnej smernice článok 11 je zodpovednosť splnomocnenca pre program upravená v nasledovných bodoch:
(1)	Splnomocnenec pre program (PAO) zodpovedá za finančné a administratívne riadenie projektov, ktoré sú v plnej zodpovednosti IA/ CFCU.
(2)	PAO zodpovedá za:
a)	administratívne spracovanie dokumentov pred ich odoslaním na EK, zmluvným partnerom, NAC, NAO a SPO;
b)	vedenie oddeleného účtovného systému všetkých transakcií pre každý projekt v rámci programu PHARE/PF;
c)	zabezpečenie riadneho podávania správ a údajov z elektronického systému finančného výkazníctva (iPERSEUS) EK, NF, NAC, SPO;
d)	prípravu a predkladanie žiadostí pre NF o finančné prostriedky ES;	
e)	prijímanie faktúr od zhotoviteľov alebo dodávateľov a ich kontrolu;  
f)	zasielanie faktúr k projektom odbornej pomoci, twinningov a twinning light na odsúhlasenie riadiacemu programovému pracovníkovi;
g)	uskutočňovanie platieb v súlade s pravidlami EK;
h)	zabezpečenie uzavretia zmluvy o prevode majetku nadobudnutého v rámci programu PHARE/PF;
i)	finančné monitorovanie projektov PHARE/PF realizovaných IA/ CFCU;
j)	prehlásenie NF, že poskytnuté informácie sú správne a podložené originálmi dokumentov agentúry;
k)	vedenie spoľahlivého systému technického a finančného výkazníctva;
l)	zasielanie bezodkladných a štvrťročných správ o zistených nezrovnalostiach a o postupe po ich zistení NF a NAC v súlade s usmernením k nezrovnalostiam;
m)	vrátenie nepoužitých, neoprávnene poskytnutých alebo nepoužitých prostriedkov z účtov Ministerstva financií SR pre IA/ CFCU na účty Ministerstva financií SR pre NF bezodkladne po ich pripísaní na účet Ministerstva financií SR pre IA/ CFCU;
n)	vykonávanie spolu s  NAC ex post monitorovania projektov PHARE a Prechodného fondu na mieste po uplynutí lehôt na vyplatenie finančných prostriedkov predmetných programov podľa spoločne zostaveného plánu ex post monitorovania (len projekty CFCU);
o)	spoluprácu s NAC pri vypracovávaní súhrnnej ex post monitorovacej správy po ukončení programov PHARE a Prechodného fondu (len projekty CFCU)  určenej na rokovanie ex post monitorovacieho výboru;
p)	prizývanie NAC na ex post monitorovanie na mieste ukončených projektov PHARE (len projekty RDSA a NADSME) a prizývanie NAC a NAO na ex post monitorovacie stretnutia organizované implementačnými agentúrami;
q)	poskytovanie správ o projektoch NAC a NAO podľa potreby; 
r)	za odovzdanie NAO a NAC protokolu o stave IA/ CFCU a jednotlivých projektoch realizovaných IA/ CFCU pri ukončení výkonu funkcie;
s)	spoluprácu  s externými hodnotiteľmi pri ex post hodnotení;
t)	zabezpečenie dostatočných personálnych a administratívnych kapacít na archiváciu dokumentácie k realizovaným projektom, poskytnutie súčinnosti pri výkone auditu zo strany EK a iných inštitúcií, poskytovanie informácií o  projektoch aj  po ukončení ich implementácie a na úhradu platieb (zachovanie prístupových práv v systéme Štátnej pokladnice);
u)	zodpovedá za informovanie SPO o uzatvorení programu EK v zmysle rozhodnutia vydaného EK.

V súvislosti s finančným manažmentom dopĺňajú pokyny nasledovné zodpovednosti PAO: 
(3)	PAO je zodpovedný za predloženie záverečného prehlásenia o ukončení programu  do jedného mesiaca po jeho ukončení, pričom zodpovedá za správnosť údajov deklarovaných v prehlásení.
(4)	PAO je zodpovedný za plnenie povinností, ktoré mu vyplývajú  z finančných memoránd a z podpísaných finančných dohôd vrátane dodržiavania stanovenej miery spolufinancovania pri každom projekte.
(5)	PAO je povinný oznámiť NF doručenie ťarchopisu z Európskej komisie, vystaveného IA, a bezodkladne informovať NAO o úhrade dlžnej sumy  v lehote splatnosti určenej ťarchopisom.
(6)	PAO je povinný informovať NAO a NAC o akejkoľvek pripravovanej zmene v rámci  systému PHARE/PF, a to minimálne dva mesiace pred uskutočnením tejto zmeny. 
(7)	PAO na implementačných agentúrach bez akreditácie EDIS zodpovedá za implementáciu jednotlivých programov a projektov v rámci svojho rezortu v zmysle ustanovení konkrétneho finančného memoranda, najmä za archiváciu, poskytnutie súčinnosti pri ex post monitorovaní, následnom hodnotení a audite ukončených projektov PHARE až do oficiálneho uzatvorenia programu EK.

Článok 8
Zodpovednosť riadiaceho programového pracovníka

V zmysle koordinačnej smernice článok 10 je zodpovednosť riadiaceho programového pracovníka upravená v nasledovných bodoch:
(1)	Riadiaci programový pracovník (SPO) v rámci svojich kompetencií a v súlade s programovými dokumentmi k jednotlivým nástrojom podpory EÚ Slovenskej republike je oprávnený prijímať operatívne rozhodnutia na ministerstve, ostatnom ústrednom orgáne štátnej správy, inom koordinačnom orgáne alebo prijímateľskej inštitúcii. SPO je začlenený v organizačnej štruktúre inštitúcie prijímateľa pomoci v riadiacej pozícii, ktorá mu umožňuje niesť zodpovednosť za správnu odbornú implementáciu projektov PHARE/PF. 
(2)	Ministerstvo, ostatný ústredný orgán štátnej správy alebo iný koordinačný orgán zastupuje spravidla jeden SPO. Vo výnimočných prípadoch, keď sa v rámci sektoru realizujú opatrenia, ktoré sú rôzneho zamerania a sú vykonávané inštitúciami v ich pôsobnosti, môžu po konzultácii s NAC a NAO byť menovaní viacerí SPO.
(3)	SPO je menovaný vecne príslušným ministrom, vedúcim alebo predsedom ostatného ústredného orgánu štátnej správy alebo iného koordinačného orgánu, ktorý oznámi menovanie SPO národnému koordinátorovi zahraničnej pomoci, splnomocnencovi pre NF a príslušnému splnomocnencovi pre program. Nový SPO musí byť menovaný vecne príslušným ministrom, vedúcim alebo predsedom ostatného ústredného orgánu štátnej správy alebo iného koordinačného orgánu nasledujúci pracovný deň po odvolaní predchádzajúceho SPO. Toto odvolanie/menovanie oznámi národnému koordinátorovi zahraničnej pomoci, splnomocnencovi pre NF a príslušnému splnomocnencovi pre program do 5 pracovných dní od dátumu odvolania/menovania.
(4)	Minister, vedúci alebo predseda ostatného ústredného orgánu štátnej správy alebo iného koordinačného orgánu menuje podľa potreby zástupcu SPO, a toto menovanie oznámi národnému koordinátorovi zahraničnej pomoci, splnomocnencovi pre NF a príslušnému splnomocnencovi pre program do 5 pracovných dní od dátumu menovania. Počas práceneschopnosti alebo inej neprítomnosti SPO zástupca SPO plní úlohy vyplývajúce z kompetencií SPO.
(5)	 SPO, resp. zástupca SPO je odvolaný vecne príslušným ministrom, vedúcim alebo predsedom ostatného ústredného orgánu štátnej správy alebo iného koordinačného orgánu, ak:
a)	si neplní svoje povinnosti v súvislosti s koordináciou programovania a implementácie finančnej pomoci, a to aj na základe odporúčania NAC alebo NAO;
b)	zanikne jeho pracovný pomer s ministerstvom, ústredným orgánom štátnej správy alebo iným koordinačným orgánom;
c)	si to vyžadujú organizačné zmeny v rámci inštitúcie. 
Odvolanie oznámi minister, vedúci alebo predseda ostatného ústredného orgánu štátnej správy alebo iného koordinačného orgánu národnému koordinátorovi zahraničnej pomoci, splnomocnencovi pre NF a príslušnému splnomocnencovi pre program do 5 pracovných dní od dátumu odvolania.
(6)	SPO, resp. zástupca SPO ovláda anglický jazyk v miere zaručujúcej efektívny výkon jeho funkcie.

(7)	SPO:
a)	je zodpovedný za koordináciu programov PHARE/PF v rámci ministerstva, ostatného ústredného orgánu štátnej správy alebo iného koordinačného orgánu;
b)	je zodpovedný za ex post monitorovanie projektov PHARE/PF najmä vo vzťahu k plneniu cieľov definovaných v rámci jednotlivých programov a projektových formulárov, a to v rámci svojho ministerstva, ostatného ústredného orgánu štátnej správy a iného koordinačného orgánu;
c)	v rámci ministerstva, ostatného ústredného orgánu štátnej správy a iného koordinačného orgánu zodpovedá za celkovú koordináciu twinning out projektov a plní úlohy, ktoré mu vyplývajú z Operačnej príručky pre twinning;
d)	schvaľuje vecnú stránku predložených faktúr zo strany poskytovateľa služieb, alebo zhotoviteľa diela s výnimkou grantových schém a dodávok tovarov;
e)	podpisuje predbežný preberací protokol a záverečný preberací protokol (provisional acceptance, final acceptance), ktorých vzor je súčasťou zmluvy o prevode majetku nadobudnutého v rámci PHARE/PF; 
f)	spolupracuje s NAC a PAO CFCU pri ex post monitorovaní;
g)	predkladá NAC na základe jeho výzvy ex post monitorovacie správy o ukončených projektoch programov PHARE/PF realizovaných v rámci jeho inštitúcie minimálne raz za rok minimálne po dobu troch rokov od uplynutia lehôt na vyplatenie finančných prostriedkov programov;
h)	archivuje projektovú dokumentáciu po dobu minimálne piatich rokov od uzatvorenia programov PHARE/PF EK;
i)	informuje PAO, IA/CFCU (v kópii informuje NAO) o podozreniach z nezrovnalostí, resp. vzniknutých nezrovnalostiach a spolupracuje pri ich riešení;
j)	spolupracuje s externými hodnotiteľmi pri ex post hodnotení;
(8)	SPO zodpovedá za vypracovanie manuálu vnútorných postupov, v ktorom špecifikuje interné postupy riadenia pomoci z programov PHARE/PF v rámci prijímateľskej inštitúcie za svoj sektor. SPO tiež zabezpečí potrebné administratívne kapacity pre účely ex post monitorovania a archivácie projektovej dokumentácie. 
V súvislosti s finančným manažmentom dopĺňajú pokyny nasledovné zodpovednosti SPO:
(9)	SPO je povinný oznámiť NF doručenie ťarchopisu z Európskej komisie a bezodkladne informovať NAO o úhrade dlžnej sumy  v lehote splatnosti určenej ťarchopisom.
(10)	SPO je zodpovedný za zabezpečenie správneho použitia prostriedkov paralelného spolufinancovania zo štátneho rozpočtu k projektom PHARE/PF na ministerstve, ostatnom ústrednom orgáne štátnej správy, inom koordinačnom orgáne alebo prijímateľskej inštitúcii. 

TRETIA ČASŤ 
Financovanie programu PHARE a Prechodného fondu

Článok 9
Rozsah, forma a zdroje podpory

(1)	Podpora ES má formu nenávratnej priamej finančnej pomoci.
(2)	Výška podpory z programu PHARE/PF vrátane zdrojov financovania, plánu kontrahovania a vyplácania prostriedkov projektu PHARE/PF je určená vo Finančnom memorande, resp. v rozhodnutí komisie o finančnom príspevku prechodného prísľubu na posilnenie inštitucionálnej spôsobilosti Slovenskej republiky (ak nie je dohodnuté inak). 
  
Článok 10
Finančná dohoda o implementácii projektov PHARE/PF prostredníctvom implementačnej agentúry

(1)	Finančná dohoda o implementácii projektov PHARE/PF prostredníctvom implementačnej agentúry  sa  uzatvára  medzi   splnomocnencom  pre  Národný fond a splnomocnencom pre program od udelenia akreditácie pre EDIS, t. j. 19. októbra 2004 
(2)	Finančná dohoda obsahuje:
a)	základné údaje o projekte;
b)	zodpovednosti splnomocnenca pre program a pre Národný fond;
c)	podrobné ustanovenia o administratívnom, finančnom a technickom riadení projektu;
d)	podmienky presunu prostriedkov z účtu MF SR pre NF na účet MF SR pre IA;
e)	pravidlá pre monitorovanie a podávanie správ;
f)	pravidlá pre účtovanie a audit;
g)	pravidlá pre realokáciu prostriedkov;
h)    ustanovenia o obstarávaní v rámci príslušných projektov;
i)	ustanovenia o nezrovnalostiach;
j)     ustanovenia o vrátení finančných prostriedkov.	
(3)  Každé porušenie finančnej dohody sa považuje za nezrovnalosť.

3.1 Riadenie a hodnotenie Prechodného fondu

Článok 11
 Podpora v rámci programu Prechodný fond

(1)	Prechodný fond predstavuje prechodný finančný nástroj v období 2004 - 2006 pre nové členské štáty EÚ s cieľom posilnenia a rozvoja ich administratívnej kapacity pre zabezpečenie implementácie legislatívy ES a na podporu výmeny skúseností medzi partnerskými štátmi v tých oblastiach, ktoré nemôžu byť financované zo štrukturálnych fondov, Kohézneho fondu a Schengenského prechodného fondu. Právny základ zriadenia Prechodného fondu predstavuje prístupová zmluva. Implementácia fondu sa riadi finančnou smernicou č. 1605/2002/ES o finančnom nariadení vzťahujúcom sa na všeobecný rozpočet Európskych spoločenstiev.
 
Článok 12
Riadenie Prechodného fondu

(1)	Riadenie Prechodného fondu zabezpečujú všetky štruktúry vytvorené počas riadenia predvstupových fondov, t. j. NAC - národný koordinátor zahraničnej pomoci, ORIPES - Odbor riadenia a implementácie pomoci ES na Úrade vlády SR, , CFCU – Centrálna finančná a kontraktačná jednotka, NF - národný fond a jednotlivé ministerstvá a ostatné orgány štátnej správy ako príjemcovia pomoci, keďže jeho programovanie a implementácia je totožná s pravidlami PHARE pre komponent budovania inštitúcií. 

(2)	NAC zabezpečuje výkon následného hodnotenia projektov Prechodného fondu. Následné hodnotenie vykonávajú na základe zmluvy nezávislí experti, ktorí prostredníctvom hodnotiacich správ informujú NAC najmä o účinnosti a udržateľnosti výsledkov/účelov ukončených projektov PHARE a Prechodného fondu. V prípade zabezpečenia následného hodnotenia EK, NAC a ostatné riadiace a implementačné útvary poskytnú EK a hodnotiteľom pri jeho výkone potrebnú súčinnosť.

3.2 Spolufinancovanie z národných zdrojov

Článok 13
Rozsah, forma a zdroje spolufinancovania

(1)	Všeobecný rámec podmienok spolufinancovania projektov v rámci programu PHARE/PF ustanovuje memorandum o princípoch spolufinancovania programov PHARE/PF z roku 2002.  Pre potreby pokynov sa spolufinancovanie uskutočňuje za podmienok: 
a)	projekty budovania inštitúcií môžu byť financované z prostriedkov PHARE/PF do výšky 100 % z celkových pridelených finančných prostriedkov na projekt. Investičné projekty môžu byť financované z prostriedkov PHARE/PF do výšky maximálne 75 % z celkových pridelených finančných prostriedkov na projekt. Minimálne 25 % z celkových výdavkov na investičný projekt zabezpečuje v rámci spolufinancovania subjekt rozpočtu verejnej správy, resp. konečný prijímateľ pomoci v prípade, ak nie je subjektom rozpočtu verejnej správy;
b)	spolufinancovanie sa realizuje ako spoločné a vo výnimočných prípadoch  paralelné, pričom:
V spoločnom spolufinancovaní sa celkové náklady na projekt financujú z viacerých zdrojov. Každá plánovaná aktivita je spolufinancovaná súčasne a platby sa realizujú súčasne v pomere stanovenom v projektoch príslušného finančného memoranda.
V paralelnom spolufinancovaní sa náklady projektu financujú z viacerých zdrojov v rôznom čase a pre rôzne časti projektu, pričom príslušné platby sa realizujú podľa jednotlivých definovaných častí projektu z rozličných zdrojov spolufinancovania. Financovanie projektov má vo FM/rozhodnutí EK určenú formu príspevku z ES a z národných zdrojov. 
c)	Pre prostriedky ES a ŠR sa obe formy financovania uskutočňujú v plnom rozsahu implementačnou agentúrou. 
d)	Okrem spolufinancovania zo štátneho rozpočtu môže byť v zmysle projektu príslušného finančného memoranda požadované aj spolufinancovanie konečným prijímateľom vo forme finančného vkladu, alebo v nepeňažnej forme, napr. vklad pozemku, nehnuteľností a pod. V odôvodnených prípadoch sa nemusí celkový zmluvný záväzok realizovať v rovnakom čase, alebo z celého rozsahu finančných zdrojov daného projektu. 
e)	Spôsob spolufinancovania a výška príspevku jednotlivých zdrojov financovania je stanovená v projektoch (Standard Summary Project Fiche) príslušného finančného memoranda/rozhodnutia EK. Nedodržanie pomeru spolufinancovania pri kontrahovaní zo strany IA predstavuje porušenie medzinárodnej zmluvy zo strany Slovenskej republiky a následne sú alikvotne krátené zdroje PHARE/PF. IA je zodpovedná za zabezpečenie dodržania pomeru spolufinancovania. V prípade paralelného spolufinancovania je konečný prijímateľ povinný na požiadanie IA zabezpečiť dofinancovanie rozdielu nevyplatených prostriedkov PHARE/PF, ktoré budú krátené zo strany EK z dôvodu nedodržania pomeru spolufinancovania. V prípade spoločného spolufinancovania je zodpovedná IA  za dofinancovanie rozdielu nevyplatených prostriedkov PHARE/PF. 
(2)	Spolufinancovanie projektov v rámci programu PHARE musí byť v súlade so zákonom č. 523/2004 Z. z., ktorý v § 37 ods. 7) a v § 37a ods. 2) ustanovuje pre predvstupový nástroj PHARE príslušné postupy. Spolufinancovanie projektov v rámci programu PF musí byť v súlade so zákonom č. 523/2004 Z. z., § 20a. V zmysle Zmluvy o pristúpení Slovenskej republiky k Európskej únii (Akt o podmienkach pristúpenia) bude orientácia Prechodného fondu založená na rovnakých princípoch a praxi, ktoré boli aplikované v programe PHARE pre realizáciu predvstupovej pomoci. 
(3)	V prípade využitia úverov z finančných inštitúcií, na ktoré sú viazané štátne záruky, príp. vládne úvery, musí byť vláda SR splnomocnená na prevzatie konkrétneho úveru v zákone o štátnom rozpočte na príslušný rok, a to pred podpisom finančného memoranda/rozhodnutia EK.  
(4)	V prípade spoločného spolufinancovania nesie zodpovednosť za správne použitie prostriedkov štátneho rozpočtu na spolufinancovanie projektov príslušná implementačná agentúra (PAO) v súlade s článkom 7 bod (4) týchto pokynov. V prípade paralelného spolufinancovania nesie zodpovednosť za správne použitie prostriedkov štátneho rozpočtu na spolufinancovanie projektov konečný prijímateľ. 

3.3 Účty programu PHARE/PF

Článok 14
Všeobecné podmienky pre vedenie a disponovanie s bankovými účtami

(1)	Ministerstvo financií SR vedie účty v Štátnej pokladnici (ŠP) pre NF a pre IA v súlade s Memorandom o porozumení o zriadení Národného fondu a s Memorandom o porozumení pre implementáciu Prechodného fondu medzi vládou SR a  Európskou komisiou. 
(2)	Odbor platieb má dispozičné právo k účtom MF SR pre NF a IA majú dispozičné právo k účtom MF SR pre NF otvorených pre IA.
(3)	Od 1. júla 2004 sú  tieto účty vedené v Štátnej pokladnici v zmysle zákona č. 291/2002 Z. z. o Štátnej pokladnici a o zmene a doplnení niektorých zákonov v znení neskorších predpisov a v zmysle Rámcovej zmluvy o postupoch ukončenia vedenia účtov a vykonávania prevodov peňažných prostriedkov pre klientov Štátnej pokladnice v NBS.
(4)	Vykonávanie platobného styku a zúčtovanie na účte sa riadi Všeobecnými podmienkami ŠP pre vedenie účtov klientov, vykonávanie platobného styku a zúčtovanie na týchto účtoch.
(5)	Platby z účtu sa vykonávajú na základe elektronického príkazu splnomocnených osôb, uvedených v Zozname osôb splnomocnených disponovať s peňažnými prostriedkami na účte. Prístupové práva pre splnomocnené osoby sú uvedené v Žiadosti o založenie používateľa v informačnom systéme  ŠP používateľa pre klienta A. 

Článok 15
Účty programu PHARE/PF

(1)	MF SR na základe pokynu NAO vedie účty v  ŠP s dispozičným právom Národného fondu, resp. IA pre jednotlivé finančné memorandá/rozhodnutia EK (ďalej len „účty pre NF“, resp. „účty pre IA“), vedené v EUR.  MF SR vedie účty v  ŠP s dispozičným právom Národného fondu, resp. IA pre spolufinancovanie projektov zo štátneho rozpočtu, pre úhradu DPH, pre vrátenie úrokov z dotácií vedené v EUR. MF SR vedie účty v EUR v ŠP s dispozičným právom Národného fondu na úhradu nezrovnalostí, poplatkov za vedenie účtov a daní z úrokov.
(2)	Dane z úrokov vzniknutých na účtoch pre finančné prostriedky ES v ŠP pre NF aj IA sa hradia z prostriedkov štátneho rozpočtu.
(3)	Poplatky za vedenie účtov pre finančné prostriedky ES sa hradia z finančných prostriedkov štátneho rozpočtu.
(4)	Úroky vzniknuté na účtoch MF SR s dispozičným právom NF a aj s dispozičným právom implementačných agentúr pre prostriedky ES určené  pre predvstupové programy schválené pred rokom 2003 sú majetkom ES, pokiaľ nie je vo finančnom memorande/rozhodnutí EK ustanovené inak. Úroky vzniknuté na účtoch MF SR s dispozičným právom NF a s dispozičným právom implementačnej agentúry pre prostriedky ES sú príjmom štátneho rozpočtu v prípade predvstupových programov schválených od roku 2003  a PF. 
(5)	Oprávnenie schvaľovať finančné operácie na účtoch uvedených v ods. (1) pre NF má NAO, alebo ním delegovaný zástupca, SAcO Národného fondu, alebo delegovaný zástupca. Oprávnenie schvaľovať finančné operácie na účtoch uvedených v ods. (1) pre IA má PAO, alebo ním delegovaný zástupca, SAcO IA, alebo delegovaný zástupca.
(6)	Úroky vzniknuté na účtoch MF SR s dispozičným právom NF a aj s dispozičným právom implementačných agentúr pre prostriedky spolufinancovania sú príjmom štátneho rozpočtu. 
(7)	NF zabezpečí rezervu v kapitole VPS, z ktorej sa hradia dane z úrokov, poplatky za vedenie účtov a nezrovnalosti. Národný fond sa pri vyčísľovaní rezervy riadi Koncepciou financovania projektov podporovaných z predvstupových fondov, Prechodného fondu a Kohézneho fondu na roky 2004 - 2006. 
(8)	NF uzatvára príslušné účty vedené v ŠP s dispozičným právom IA/CFCU pre jednotlivé projekty PHARE/PF na základe požiadavky IA/CFCU po vysporiadaní všetkých záväzkov medzi IA/CFCU a konečnými prijímateľmi/dodávateľmi.
(9)	NF uzatvára príslušné programové účty vedené v ŠP s dispozičným právom NF po vysporiadaní záväzkov voči EK a štátnemu rozpočtu.

3.4 Platby 
 
3.4.1 Platby z  finančných prostriedkov ES 

Článok 16
Platby z finančných prostriedkov ES a ŠR na účet dodávateľa, prípadne konečného prijímateľa

(1)	Finančné prostriedky ES a ŠR sa prevádzajú z účtu IA dodávateľovi/konečnému prijímateľovi v súlade s čl. 13 a príslušnými zmluvami uzavretými medzi dodávateľom/konečným prijímateľom.
(2)	V prípade, že sa pri platbách uplatňuje tzv. princíp zádržného, ktorý v praxi znamená, že sa stanovená finančná čiastka dodávateľovi nevyplatí ale zadrží, vypláca IA prostriedky dodávateľovi, ale aj konečnému prijímateľovi až po odstránení možných závad stavebného diela/ práce zistených pri záverečnej kolaudácií, resp.  až po skončení záručnej doby, a to  v súlade s podmienkami určenými v zmluve s dodávateľom.
(3)	Finančné prostriedky ES a ŠR prevádza IA na základe elektronického príkazu na úhradu, ktorý v papierovej verzii podpisuje vždy PAO alebo zástupca PAO a SAcO alebo jeho zástupca. Príkaz na úhradu obsahuje informácie: číslo účtu platiteľa, číslo účtu príjemcu, mena, suma, identifikácia príjemcu, banka príjemcu, špecifikácia platby, dátum, podpisy oprávnených osôb. Platobné príkazy pri presune finančných prostriedkov z účtu s dispozičným právom IA musia byť podložené faktúrou, prípadne žiadosťou o platbu. Zoznam osôb splnomocnených disponovať s peňažnými prostriedkami na účte je súčasťou zmluvy o bežnom účte. Prístupové práva pre splnomocnené osoby sú uvedené v žiadosti o založenie používateľa v informačnom systéme ŠP. 
(4)	Prevod finančných prostriedkov sa uskutočňuje v EUR podľa podmienok stanovených v príslušnej zmluve s dodávateľom/konečným prijímateľom. 
(5)	Bankové poplatky za vedenie účtu a dane z úrokov vzniknutých na účte dodávateľa/konečného prijímateľa hradí dodávateľ/konečný prijímateľ. Účet je vedený v banke, ktorú si určí dodávateľ/konečný prijímateľ.
(6)	Pripísané úroky na účte konečného prijímateľa z prostriedkov PHARE/PF sú zdrojom konečného prijímateľa a použije ich pri realizácii príslušného projektu. Pripísané úroky na účte konečného prijímateľa z prostriedkov spolufinancovania zo štátneho rozpočtu sú príjmom ŠR.
(7)	O uvoľnení finančných prostriedkov ES z účtu pre IA a ich prevedení na účet dodávateľa/konečného prijímateľa rozhoduje PAO.
(8)	Za správne vyplatenie prostriedkov ES a ŠR z účtov pre implementačnú agentúru na účet dodávateľa/konečného prijímateľa zodpovedá PAO.
(9)	V prípade penále (úrokov z omeškania) v rámci prostriedkov ES alebo prostriedkov spolufinancovania, ak  tieto sú zapríčinené pomalým tokom prostriedkov zo strany Národného fondu, MF SR alebo Európskou komisiou, budú tieto preplatené z rezervy kapitoly Všeobecná pokladničná správa štátneho rozpočtu v rámci podpoložky „nezrovnalosti“.

Článok 17
Záverečné prehlásenie o programe

(1)	Implementačná agentúra je povinná predložiť Národnému fondu Záverečné prehlásenie o programe do jedného mesiaca po ukončení vyplácania uvedeného vo finančnom memorande/rozhodnutí EK.
(2)	Národný fond je povinný predložiť na EK Záverečné prehlásenie o programe do dvoch mesiacov po ukončení vyplácania uvedeného vo finančnom memorande/rozhodnutí EK.
(3)	Záverečné prehlásenie o programe obsahuje nasledovné časti:
a)	prehlásenie o podpísaných kontraktoch (PHARE/PF aj spolufinancovanie),
b)	prehlásenie o vyplatených finančných prostriedkoch (PHARE/PF aj spolufinancovanie),
c)	úspory na kontraktoch (PHARE/PF aj spolufinancovanie),
d)	zostatok finančných prostriedkov na účte,
e)	prehlásenie o zádržnom (splátkový kalendár),
f)	prehlásenie o uskutočnených auditoch,
g)	prehlásenie o nezrovnalostiach,
h)	správa o vývoji projektov v členení na kontrakty (Contracts Progress Report)
i)	prílohy (správy z následných kontrol a auditov).
(4)	Za správnosť údajov uvedených v Záverečnom prehlásení o programe spracovanom implementačnou agentúrou je zodpovedný splnomocnenec pre program (PAO). V prípade, že Záverečné prehlásenie o programe bude obsahovať nesprávne údaje, bude sa voči splnomocnencovi pre program postupovať v zmysle článku 3 týchto pokynov. 

Článok 18
Nakladanie s nevyčerpanými prostriedkami

(1)	Nevyčerpané prostriedky na projekt vráti IA na príslušné účty pre Národný fond v súlade s finančným memorandom/rozhodnutím EK a zákonom č. 523/2004 Z. z. Národný fond nevyčerpané prostriedky Európskych spoločenstiev vráti na účet Európskej komisie a nevyčerpané prostriedky určené na spolufinancovanie projektu vráti na príjmový účet Ministerstva financií Slovenskej republiky v súlade so zákonom č. 523/2004 Z. z.

3.4.2 Platby z finančných prostriedkov konečného prijímateľa

Článok 19
Platby z finančných prostriedkov konečného prijímateľa

(1)	V prípade, ak konečný prijímateľ nie je orgán štátnej správy, konečný prijímateľ vedie finančné prostriedky určené na spolufinancovanie projektu na osobitnom účte.
(2)	Účet je vedený v banke, ktorú si určí konečný prijímateľ.
(3)	Ak implementačná agentúra deleguje zodpovednosť za realizáciu projektu na konečného prijímateľa, uzatvorí s ním zmluvu o podmienkach realizovania projektu. V prípade nároku na spolufinancovanie zo strany konečného prijímateľa ustanovenia pre takúto podmienku musia byť zahrnuté v predmete zmluvy.
(4)	Konečný prijímateľ je povinný previesť svoj finančný záväzok na spolufinancovanie projektu na účet dodávateľa v súlade s harmonogramom vyplácania finančných prostriedkov konečného prijímateľa stanovenom v projekte. Každý druh záväzku vyplývajúci z finančného memoranda musí deklarovať SPO (prípadne IA/CFCU). 
(5)	Bankové poplatky na svojom účte hradí konečný prijímateľ. 
(6)	Vzniknuté kurzové rozdiely sú hradené zo zdrojov konečného prijímateľa.
(7)	Zodpovednosť za správne vyplatenie prostriedkov konečným prijímateľom musí byť ustanovená v zmluve medzi konečným prijímateľom a implementačnou agentúrou.

3.5 Vrátenie finančných prostriedkov a nezrovnalosti

Článok 20
Vrátenie finančných prostriedkov a nezrovnalosti

(1)	Na základe identifikovaných zistení, resp. nezrovnalostí s finančným dopadom z vykonaných auditov zo strany EK alebo z monitorovacích akcií (čím dôjde najmä k poškodzovaniu finančných záujmov Európskych spoločenstiev) po predošlej komunikácií s dotknutými subjektmi, EK môže žiadať o úhradu  svojej pohľadávky voči Slovenskej republike na základe oznámenia o dlhu (ďalej aj „debit note/ ťarchopis“). EK vystaví a zašle ťarchopis na dlžnú sumu NAO (v prípade zistení/nezrovnalostí týkajúcich sa finančných memoránd PHARE 1998 – 2003, PF 2004 - 2006)  alebo priamo príslušnej implementačnej inštitúcii (ak sa dlžná suma týka programov implementovaných pred vznikom NF - do roku 1998).
(2)	Za zabezpečenie prevodu dlžnej sumy a úrokov z omeškania, ktorým sa  vrátia neoprávnene poskytnuté alebo použité finančné prostriedky Európskej komisii, zodpovedá NAO v súlade s finančným memorandom/rozhodnutím EK. NAO zodpovedá aj za prevod úroku z omeškania, ak sa úhrada úroku z omeškania požaduje v súlade s legislatívou EÚ.
(3)	Ťarchopis podľa odseku 1 tohto článku NAO postupuje spolu s výzvou na úhradu dlžnej sumy PAO/IA, ktorý je povinný uhradiť dlžnú sumu v lehote a na účet určených v ťarchopise. O tejto úhrade je povinný bezodkladne PAO/IA informovať NAO. Z dôvodu zamedzenia vzniku úrokov z omeškania môže v odôvodnených prípadoch NAO uhradiť dlžnú sumu EK. Uhradená suma sa bude následne vymáhať podľa odseku 5 tohto článku. 
(4)	Vysporiadanie nezrovnalosti, resp. identifikovaných zistení (dlžnej sumy a úrokov z omeškania) na základe oznámenia o dlhu (debit note) sa na národnej úrovni rieši 
a)	výzvou  na vrátenie finančných prostriedkov ako dôsledok zistení zo záverečných auditov/z monitorovacích akcií/vzniknutej nezrovnalosti a prijatie nápravných opatrení na zamedzenie jej opakovanému vzniku,
b)	odstúpením  od zmluvy s dodávateľom, resp. konečným prijímateľom a povinnosť vrátenia celkovej poskytnutej sumy z prostriedkov PHARE/PF a prostriedkov štátneho rozpočtu.
(5)	Vymáhanie dlžnej sumy a úrokov z omeškania zo zistení zo záverečných auditov/z monitorovacích akcií, resp. nezrovnalostí na základe oznámenia o dlhu (debit note)  sa na národnej úrovni rieši najmä prostredníctvom:
a)	podania podnetu na začatie trestného konania, v rámci trestného konania, ktorého súčasťou je adhézne konanie - na základe riadne a včas  uplatneného nároku poškodeného na náhradu škody, ktorá mu bola spôsobená trestným činom Poškodzovania finančných záujmov Európskych spoločenstiev v jednočinnom súbehu s trestným činom subvenčného podvodu podľa trestného zákona,
b)	podania podnetu na začatie správneho konania, v rámci správneho konania 
c)	ak sú dané zákonné možnosti v občiansko-súdnom  konaní  
(6)	Vysporiadanie a vymáhanie dlžnej sumy a úrokov z omeškania podľa odsekov 4 a 5  tohto článku na úrovni PAO/IA -  konečný prijímateľ, resp. dodávateľ alebo na úrovni konečný prijímateľ – dodávateľ týmto nie je dotknuté.

(7)	O nezrovnalostiach, či už s finančným dopadom alebo bez finančného dopadu, je PAO povinný bezodkladne informovať NAO. NAO štvrťročne alebo bezodkladne informuje OOFZEU. OOFZEU oznamuje nezrovnalosti prostredníctvom pravidelných štvrťročných/bezodkladných hlásení, ktoré sú zasielané  EK v písomnej forme a zároveň elektronicky prostredníctvom systému IMS.

3.6 Mena, dane a clá, DPH
 
Článok 21
Mena, dane a clá

(1)	Výška pomoci a finančné plány schválené  EK, prehlásenia o výdavkoch priložené k žiadostiam o platby EK, platby EK Národnému fondu, platby z účtov MF SR pre NF s dispozičným právom NF na účty MF SR pre NF s dispozičným právom implementačných agentúr sú realizované z účtov pre finančné prostriedky ES a pre spolufinancovanie zo štátneho rozpočtu v EUR, ako aj platby pre vyrovnanie DPH sú realizované v EUR.
(2)	V prípade platby vyžadujúcej prevod na inú menu, je výmenným kurzom kurz platný v deň platby podľa kurzového lístka ECB.
(3)	V súlade s finančným memorandom a Rámcovou dohodou medzi EK a vládou SR z 10. mája 1994 dane, clá a dovozné poplatky nesmú byť hradené z prostriedkov ES. 

Článok 22
Daň z pridanej hodnoty

(1)	Mechanizmus uplatňovania DPH upravuje zákon č. 222/2004 Z. z. o dani z pridanej hodnoty v znení neskorších predpisov. Podľa finančného memoranda/rozhodnutia EK a Rámcovej zmluvy medzi EK a vládou SR z 10. mája 1994 DPH nesmie byť hradená z prostriedkov programu PHARE/PF. V zmysle zákona č. 303/1995 Z. z. o rozpočtových pravidlách v znení neskorších predpisov sa nesmie DPH hradiť z prostriedkov štátneho rozpočtu, určených na spolufinancovanie projektov.
(2)	Národný fond vypláca prostriedky DPH prostredníctvom IA na základe štvrťročných žiadostí a mesačných žiadostí o prevod.
(3)	DPH je možné vyplatiť za faktúry hradené z prostriedkov ES a štátneho rozpočtu v rozsahu oprávneného nároku prostredníctvom IA z prostriedkov rezervy VPS vyčlenených pre tento účel.
(4)	V prípade, ak je faktúra vystavená na IA v súlade so zmluvou s dodávateľom, IA hradí faktúru vrátane DPH, pričom DPH nesmie hradiť z prostriedkov ES a z prostriedkov štátneho rozpočtu určených na spolufinancovanie projektov.
(5)	V prípade, ak faktúra je vystavená na konečného prijímateľa v súlade so zmluvou s konečným prijímateľom, konečný prijímateľ hradí faktúru vrátane DPH, pričom DPH nesmie hradiť z prostriedkov ES a z prostriedkov štátneho rozpočtu určených na spolufinancovanie projektov. 
(6)	Konečnému prijímateľovi, ak mu vzniká povinnosť uhradiť daň a nemá nárok na odpočítanie DPH, ani na vrátenie DPH, v zmysle platnej príslušnej legislatívy (§ 49 - 51 a § 56 zákona č. 222/2004 Z. z. o dani z pridanej hodnoty v znení neskorších predpisov), je možné preplatiť DPH za faktúry hradené z prostriedkov ES v rozsahu oprávneného nároku prostredníctvom IA z prostriedkov rezervy VPS vyčlenených pre tento účel.
(7)	Od 1. januára 2004 si konečný prijímateľ môže uplatniť nárok na preplatenie DPH za faktúry hradené z prostriedkov štátneho rozpočtu pre projekty PHARE z FM 2001-2003 a Prechodného fondu. DPH je možné preplatiť konečným prijímateľom, ak im vzniká povinnosť uhradiť daň a nemajú nárok na odpočítanie DPH, ani na vrátenie DPH, v zmysle platnej príslušnej legislatívy (§ 49-51 a § 56 zákona č. 222/2004 Z. z. o dani z pridanej hodnoty v znení neskorších predpisov) v rozsahu oprávneného nároku prostredníctvom IA z prostriedkov rezervy VPS vyčlenených pre tento účel.
(8)	NF môže vyplatiť DPH maximálne 9 mesiacov po ukončení vyplácania projektov v zmysle finančného memoranda/rozhodnutia EK. DPH viažuca sa k prostriedkom zádržného musí byť vyplatená najneskôr spolu s prostriedkami zádržného.

ŠTVRTÁ ČASŤ
Účtovníctvo a dokumentácia finančného hospodárenia

Článok 23
Účtovníctvo Národného fondu

(1)	MF SR prostredníctvom sekcie európskych a medzinárodných záležitostí vedie podvojné účtovníctvo o skutočnostiach súvisiacich s finančnými prostriedkami programu PHARE/PF. Toto účtovníctvo zahŕňa všetky finančné operácie na účtoch pre NF, vedených v ŠP v zmysle zákona č. 431/2002 Z. z. o  účtovníctve v znení neskorších predpisov.
(2)	Účtovníctvo je vedené v peňažných jednotkách v mene euro. 
(3)	Účtovníctvo sa vedie v elektronickej forme s použitím softvéru SAP/R3 a je súčasťou informačného systému účtovania fondov EÚ – ISUF.
(4)	Sekcia európskych a medzinárodných záležitostí predkladá štvrťročné účtovné závierky a ročnú účtovnú závierku vrátane štvrťročných závierok a ročných účtovných závierok implementačných agentúr príslušnému útvaru  Ministerstva financií  SR v zmysle príslušných opatrení MF SR, ktorými sa upravuje rozsah, spôsob a termíny predkladania údajov potrebných na hodnotenie plnenia rozpočtu verejnej správy.
(5)	Účtovníctvo programu PHARE/PF je vedené v systéme ISUF v samostatnom pracovnom úseku v rámci okruhu predvstupových fondov.

Článok 24
Účtovníctvo implementačnej agentúry

(1)	Implementačná agentúra vedie účtovníctvo oddelene v systéme ISUF na základe Dohody o vedení účtovníctva programu PHARE. 
(2)	Osoba poverená vedením účtovníctva nesmie vykonávať činnosti riaditeľa IA.
(3)	Implementačná agentúra je povinná účtovať v súlade so zákonom č. 431/2002 Z. z. o účtovníctve v znení neskorších predpisov o skutočnostiach  finančných prostriedkov súvisiacich s finančnými prostriedkami programu PHARE/PF, v súlade s ustanoveniami v uzatvorených finančných dohodách.

Článok 25
Účtovníctvo konečného prijímateľa

(1)	Konečný prijímateľ je povinný v súlade so zákonom č. 431/2002 Z. z. o účtovníctve v znení neskorších predpisov a  zákonom č. 278/1993 Z. z. o správe majetku štátu v znení neskorších predpisov účtovať o  skutočnostiach  majetku a záväzkov súvisiacich s finančnými prostriedkami programu PHARE/PF.

Článok 26
Dokumentácia finančného hospodárenia

(1)	Národný fond a implementačné agentúry sú zodpovedné za správnu evidenciu o finančnom hospodárení s prostriedkami vrátane všetkých prevodov. 
(2)	Subjekty programu PHARE/PF zapojené do hospodárenia s finančnými prostriedkami na realizácii programu sú povinné prípravu a realizáciu projektov a ich výsledkov priebežne dokumentovať. 
(3)	Dokumentácia sa vedie v písomnej a elektronickej forme za podmienok zabezpečenia jej obnoviteľnosti v prípade poruchy alebo havárie elektronického informačného systému.
(4)	Dokumentácia k hospodáreniu s finančnými prostriedkami programu PHARE/PF sa uchováva minimálne päť rokov od oficiálneho uzatvorenia programu EK.

Článok 27
Správy Národného fondu o realizácii programu 

(1)	Národný fond je povinný pravidelne min. raz za mesiac a na požiadanie EK aktualizovať správy zo systému finančného výkazníctva iPERSEUS.
(2)	Do dvoch mesiacov po ukončení obdobia pre vyplácanie projektov PHARE/PF daného finančného memoranda/rozhodnutia EK vydáva NAO konečné písomné vyhlásenie o ukončení programu pre EK v súlade s čl. 17 Záverečné prehlásenie o programe.
(3)	Národný fond predkladá raz do roka na Európsku komisiu potvrdenie výšky bankových zostatkov.

Článok 28
Správy implementačných agentúr o realizácii programu

(1)	IA aktualizujú pravidelne min. raz za mesiac a na požiadanie EK správu zo systému finančného výkazníctva iPERSEUS. 
(2)	IA predkladá raz do roka na Európsku komisiu potvrdenie výšky bankových zostatkov.
(3)	IA na základe požiadavky odovzdáva Národnému fondu správy a ďalšiu dokumentáciu v jednom písomnom vyhotovení podpísanom PAO a v elektronickej podobe v štruktúre, obsahovej náplni a forme stanovenej NF, na základe ustanovení vo finančnej dohode.
(4)	PAO predkladá splnomocnencovi pre NF záverečnú deklaráciu o ukončení programu spolu s ďalšou podpornou dokumentáciou najneskôr do 1 mesiaca po ukončení obdobia na financovanie projektov PHARE/PF príslušného finančného memoranda. Týmto PAO prehlasuje celkovú sumu nakontrahovaných a vyplatených prostriedkov PHARE/PF a národného spolufinancovania, zostatkovú sumu na účte IA, správy z následných kontrol a auditov, (ktorých kópie tvoria prílohu deklarácie), zistené nezrovnalosti a sumu v rámci garančných platieb (tzv. retention money) vrátane ich splátkového kalendára (čl. 17 Záverečné prehlásenie o programe).

PIATA ČASŤ
 Ex post monitorovanie programu PHARE/PF

Článok 29
Ex post monitorovanie programu PHARE/PF

(1)	NAC organizuje minimálne raz ročne zasadnutie ex post monitorovacieho výboru k ukončeným projektom PHARE a Prechodného fondu (len projekty CFCU)  po dobu minimálne troch rokov od uplynutia lehôt na vyplácanie programov PHARE a Prechodného fondu. Členmi výboru sú NAC, PAO CFCU a NAO. Výbor sleduje účinnosť, vplyvy a udržateľnosť výsledkov/zámerov ukončených projektov PHARE a Prechodného fondu v súlade s ich projektovými formulármi a zmluvami a plánuje konanie spoločných ex post monitorovacích akcií na mieste na nasledujúci rok.
(2)	Ex post monitorovacie akcie na mieste projektov PHARE/PF implementovaných CFCU vykonáva NAC a PAO CFCU podľa plánu ex post monitorovania odsúhlasenom ex post monitorovacím výborom.
(3)	Pri ex post monitorovaní programu PHARE/PF implementačné agentúry zodpovedajú v spolupráci s SPO a NAC za ex post monitorovanie pomoci, vecné využívanie finančných prostriedkov vo väzbe na plnenie a zaistenie cieľa projektu, a to najmä ich predmet a harmonogram.
(4)	V prípade zistenia nezrovnalosti NAC/PAO CFCU pri vykonávaní ex post monitorovania PAO CFCU podá podnet na správu finančnej kontroly a upovedomí o danej skutočnosti NAO.

ŠIESTA ČASŤ
Finančná kontrola a audit pri hospodárení s finančnými prostriedkami programu PHARE/PF

Článok 30
Finančná kontrola

(1)	Finančnou kontrolou  sa v súlade s § 2 ods. 1 zákona č. 502/2001 Z. z. o finančnej kontrole a vnútornom audite a o zmene a  doplnení  niektorých  zákonov v znení neskorších predpisov  (ďalej len zákona č. 502/2001 Z. z.) a osobitnými predpismi rozumie  súhrn činností, ktorými sa overuje:
a)	splnenie podmienok na poskytnutie verejných prostriedkov,
b)	dodržiavanie  osobitných predpisov a medzinárodných zmlúv, ktorými je SR viazaná a na ktorých základe sa SR poskytujú prostriedky zo zahraničia  pri hospodárení s verejnými prostriedkami,
c)	dodržiavanie  hospodárnosti,  efektívnosti, účinnosti a účelnosti pri hospodárení s verejnými prostriedkami,
d)	na účely  finančného riadenia dostupnosť,  správnosť a úplnosť informácií o vykonávaných  finančných  operáciách a o hospodárení s verejnými prostriedkami,
e)	splnenie opatrení  prijatých na nápravu  nedostatkov zistených finančnou kontrolou a na odstránenie príčin ich vzniku.

(2)  Predmetom finančnej kontroly pre účely týchto pokynov je najmä overenie:
a)	pripravovaných finančných operácií v rámci projektu PHARE a PF,
b)	dodržiavania ustanovení všeobecne záväzných právnych predpisov (najmä zákona č. 25/2006 Z. z. o verejnom obstarávaní v znení neskorších predpisov, zákona č. 278/1993 Z. z. o správe majetku štátu v znení neskorších predpisov, zákona č. 502/2001 Z. z. a zákona č. 231/1999 Z. z. o štátnej pomoci v znení neskorších predpisov).

(3)   V rámci finančného riadenia programov PHARE a PF vykonávajú finančnú kontrolu v súlade s § 6 ods. 1 až 3 zákona č. 502/2001 Z. z. najmä:
a)	Národný fond,
b)	príslušné organizačné útvary ústredných orgánov štátnej správy,
c)	implementačné agentúry,
d)	konečný prijímateľ.

(4)   Subjekty uvedené v predchádzajúcom odseku 3 vykonávajú finančnú kontrolu ako:
a)	predbežnú finančnú kontrolu podľa § 6 ods. 1 a  § 9  zákona č. 502/2001 Z. z.
b)	priebežnú finančnú kontrolu podľa § 6 ods. 2 a § 10 zákona č. 502/2001 Z. z.
c)	následnú finančnú kontrolu podľa  § 13 až 25 zákona č. 502/2001 Z. z., ak je vykonávaná mimo plánu vládnych auditov.
(5)   Správy o výsledku následnej finančnej kontroly doručia orgány vykonávajúce následnú finančnú kontrolu (ďalej len „kontrolný orgán“) kontrolovanému subjektu a sekcii auditu a kontroly MF SR. 
 
(6)  Kontrolovaný subjekt predloží správu o splnení opatrení prijatých na nápravu nedostatkov zistených následnou finančnou kontrolou prostriedkov PHARE/PF a o odstránení príčin ich vzniku okrem kontrolnému orgánu podľa § 14 ods. 2 písm. h) zákona č. 502/2001 Z. z. aj NAO, ktorý môže posúdiť ich primeranosť.

Článok 31
Audit

(1)  Vykonávanie auditu prostriedkov programu PHARE a PF je zabezpečené: 
a) vládnym auditom podľa zákona č. 502/2001 Z. z. 
b) auditom EK,
c) auditom Európskeho dvora audítorov,
d) prípadne nezávislou službou externého auditu v súlade s finančným memorandom/rozhodnutím EK.

(2) Vládnym auditom sa rozumie v súlade s § 2 ods. 2 písm. t) zákona č. 502/2001 Z. z. nezávislá, objektívna, overovacia, hodnotiaca a uisťovacia činnosť vykonávaná podľa tohto zákona, osobitných predpisov a so zohľadnením  medzinárodne uznávaných audítorských štandardov, ktorou sa podľa § 35b zákona 502/2001 Z. z. 
a) overuje a hodnotí: 
-	dodržiavanie osobitných predpisov, uzatvorených zmlúv, medzinárodných zmlúv, ktorými je Slovenská republika viazaná a na ktorých základe sa Slovenskej republike poskytujú prostriedky zo zahraničia, rozhodnutí vydaných na základe osobitných predpisov a interných aktov riadenia pri finančnom riadení a iných činnostiach auditovanej osoby,   
-	hospodárnosť, efektívnosť, účinnosť a účelnosť pri hospodárení s verejnými prostriedkami a využití ľudských zdrojov v rámci plnenia úloh auditovanej osoby,
-	splnenie podmienok na poskytnutie verejných prostriedkov a dodržanie podmienok ich použitia,
-	efektívnosť a účinnosť finančného riadenia auditovanej osoby,
-	bezpečnosť a funkčnosť informačných systémov auditovanej osoby a primeranosť a úplnosť informácií, ktoré informačný systém auditovanej osoby obsahuje vzhľadom na povahu a rozsah jeho činností,
-	splnenie opatrení na nápravu nedostatkov zistených vládnym auditom a na odstránenie príčin ich vzniku a splnenie odporúčaní uvedených v čiastkovej správe z vládneho auditu a správe z vládneho auditu, 
-	dostupnosť, správnosť a úplnosť informácií o finančných operáciách a hospodárení auditovanej osoby,
-	ďalšie skutočnosti, ak tak ustanovuje osobitný predpis,
b) identifikujú a hodnotia možné riziká súvisiace s finančným riadením a inými činnosťami auditovanej osoby, 
c) odporúča zlepšenie finančného riadenia auditovanej osoby a  minimalizáciu rizík,
d) vykonávajú ďalšie činnosti podľa osobitných predpisov.

(3)  Vládny audit vykonávajú auditujúce orgány, ktorými sú
a)  Ministerstvo financií SR ,
b)  správy finančnej kontroly,
c)  iné ministerstvá, ak vykonávajú vládny audit.

(4) 	Za výkon vládneho auditu prostriedkov PHARE/PF zodpovedá sekcia auditu a kontroly MF SR, ktorá zabezpečuje výkon vládneho auditu na základe stratégie auditu a ročného plánu vládnych auditov.
(5) 	NAO a podľa kompetencie aj príslušný PAO, sú oprávnení podávať podnety na vykonanie vládnych auditov.
(6) 	Pri  výkone vládneho auditu sa postupuje v súlade s ustanoveniami štvrtej časti zákona č. 502/2001 Z. z. a Postupmi pre vládny audit štrukturálnych fondov, Kohézneho fondu a Európskeho fondu pre rybné hospodárstvo.
(7) 	Auditujúci orgán zabezpečí bezodkladne po ukončení vládneho auditu doručenie správy z vládneho auditu auditovanej osobe, sekcii auditu a kontroly MF SR, príp. iným príslušným orgánom  (napr. Prezídium policajného zboru, orgány činné v správnom konaní) a zaeviduje výsledky z vládneho auditu prostriedkov PHARE/PF v internetovom informačnom a monitorovacom systéme CEDIS.
(8) 	Auditovaná osoba predloží správu o splnení opatrení prijatých na nápravu nedostatkov zistených vládnym auditom prostriedkov PHARE/PF a o odstránení príčin ich vzniku okrem auditujúcemu orgánu podľa § 35d ods. 8 písm. d) aj NAO, ktorý môže posúdiť ich primeranosť.
(9) 	Správy finančnej kontroly predkladajú sekcii auditu a kontroly MF SR rovnopisy rozhodnutí vydaných v správnom konaní vo veciach porušenia finančnej disciplíny pri hospodárení s prostriedkami PHARE/PF hromadne k poslednému dňu mesiaca.
(10) Sekcia auditu a kontroly  MF SR predkladá sekcii európskych a medzinárodných záležitostí v lehote do desať pracovných dní nasledujúceho mesiaca nasledovné dokumenty:
a) prehľad ukončených vládnych auditov prostriedkov PHARE/PF v predchádzajúcom kalendárnom mesiaci vrátane informácie o overených výdavkoch a kontrolných zisteniach,
b) rovnopisy právoplatných rozhodnutí vydaných v správnom konaní MF SR a SFK, ktoré nadobudli   právoplatnosť v predchádzajúcom mesiaci,
c) prehľady odvedených prostriedkov do dňa ukončenia vládneho auditu a povinnosti odvodov prostriedkov na základe právoplatnosti rozhodnutia v správnom konaní v nasledujúcej štruktúre:
- odvedené prostriedky do dňa ukončenia kontroly a povinnosť odvodu na základe nadobudnutej právoplatnosti rozhodnutia v správnom konaní,
-  povinnosť odvodu prostriedkov podľa mesiaca nadobudnutia právoplatnosti rozhodnutia,
- povinnosť odvodu prostriedkov podľa orgánu, ktorý vydal právoplatné rozhodnutie v správnom konaní.
(11) Sekcia auditu a kontroly MF SR predkladá štvrťročne NAO informáciu o zistených nezrovnalostiach.
(12) Sekcia auditu a kontroly MF SR predkladá NAO v lehote do 10 pracovných dní po ukončení štvrťroka informáciu o ukončených vládnych auditoch PHARE/PF v predchádzajúcom kalendárnom štvrťroku vrátane informácií o overených výdavkoch a kontrolných zisteniach.
(13) Sekcia auditu a kontroly MF SR predkladá súhrnnú správu o výsledkoch následnej finančnej kontrole, vnútorného auditu a vládneho auditu do konca apríla  za predchádzajúci kalendárny rok, okrem vlády Slovenskej republiky uvedenej v § 3 písm. c) bode 5, aj NAO.
(14) Sekcia auditu a kontroly MF SR predkladá EK na požiadanie plán vládnych auditov prostriedkov PHARE/PF, ako aj prehľad zistení z vládnych auditov za predvstupové fondy a PF za predchádzajúci kalendárny rok vypracovaný na základe súhrnnej správy o výsledkoch následnej finančnej kontroly, vnútorného auditu a vládneho auditu. Kópiu tejto správy predkladá zároveň NAO.
(15) V prípade, ak  príspevok zo štátneho rozpočtu bol poskytnutý podnikateľovi na podnikanie alebo v súvislosti s ním, MF SR je oprávnené u poskytovateľa overovať poskytnutie štátnej pomoci v súlade so zákonom č. 231/1999 Z. z. o štátnej pomoci v znení neskorších predpisov. Podľa tohto zákona je MF SR oprávnené u poskytovateľa overovať poskytovanie minimálnej pomoci a štátnej pomoci poskytovanej podľa skupinových výnimiek. Poskytovanie štátnej pomoci vo forme investičných stimulov overuje MF SR v súlade s § 5 zákona č. 565/2001 Z. z. o investičných stimuloch v znení neskorších predpisov. Vo všetkých ostatných prípadoch vykonáva overovanie poskytovania štátnej pomoci EK. Pre tieto účely je MF SR oprávnené overiť si potrebné skutočnosti aj v implementačnej agentúre a u konečného prijímateľa.   
(16) Účty a činnosti všetkých relevantných implementačných štruktúr vrátane NF budú pravidelne preverované Európskym dvorom audítorov alebo externou audítorskou firmou určenou EK tak, ako to ustanovujú Všeobecné podmienky finančného memoranda, ktoré tvoria prílohu Rámcovej zmluvy podpísanej medzi Slovenskou republikou a EK dňa 10. apríla 1994. 

Článok 32
Kontrola NKÚ SR

(1)	Najvyšší kontrolný úrad, okrem iných kompetencií uvedených v § 2 zákona č. 39/1993 Z. z. o Najvyššom kontrolnom úrade Slovenskej republiky v znení neskorších predpisov, kontroluje podľa § 2 ods. 1 písm. c)  zákona č. 39/1993 Z. z. o Najvyššom kontrolnom úrade Slovenskej republiky v znení neskorších predpisov aj hospodárenie s majetkom, majetkovými právami, finančnými prostriedkami a pohľadávkami, ktoré sa poskytli Slovenskej republike, právnickým osobám alebo fyzickým osobám v rámci rozvojových programov alebo z iných obdobných dôvodov zo zahraničia. 
SIEDMA ČASŤ
Majetok nadobudnutý v rámci projektov PHARE/PF

Článok 33
Majetok nadobudnutý v rámci programu PHARE/PF a jeho evidencia
 
(1)	Majetok môže byť v rámci programu PHARE/PF nadobudnutý:
a)	dodávkou v rámci PHARE/PF  zmluvy na dodanie tovarov,
b)	dodávkou v rámci PHARE/PF zmluvy na poskytnutie služby,
c)	dodávkou v rámci twinningovej zmluvy,
d)	dodávka v rámci PHARE/PF zmluvy o dielo.

(2)	Majetok zakúpený z finančných prostriedkov programu PHARE/PF v rámci jednotlivých projektov PHARE/PF je možné používať len na účely, ktoré sú špecifikované v podmienkach zadania projektu, v  ktorého rámci bol majetok dodaný. V období trvania projektu PHARE/PF riadiaci programový pracovník vedie prehľad o majetku.  
(3)	Na majetok nadobudnutý z finančných prostriedkov programu PHARE/PF  sa počas realizácie projektu vzťahuje rovnaká ochrana, oprávnenia a povinnosti zamestnancov k majetku, ktorý užívajú na plnenie pracovných úloh, ako v prípade majetku štátu.
(4)	Subjekty, ktoré nadobúdajú majetok v rámci programu PHARE/PF, sú povinné tento majetok viesť vo svojom účtovníctve.
(5)	Konečný prijímateľ úspešne zrealizovaného projektu PHARE/PF nesmie počas 5 rokov odo dňa skončenia doby vyplácania stanovenej vo finančnom memorande:
a)	previesť majetok na iný subjekt
b)	zmeniť charakter, cieľ a účel projektu stanovený v projektovom zámere
c)	zmeniť lokalitu, v ktorej sa projekt realizuje
d)	používať majetok PHARE na dosahovanie finančných výnosov 

(6)	Prípadné zmeny charakteru vlastníctva, resp. zmeny v lokalite, v ktorej sa projekt realizuje počas 5 rokov odo dňa skončenia doby vyplácania sú možné len v osobitných odôvodnených prípadoch na základe písomného vyjadrenia NAO. 
(7)	IA/CFCU je povinná viesť evidenciu o zmenách charakteru vlastníctva majetku nadobudnutého v rámci programu PHARE/PF počas 5 rokov odo dňa skončenia doby vyplácania. 

Článok 34
Majetok nadobudnutý v rámci PHARE/PF  zmluvy na dodanie tovaru
 
(1)	PHARE/PF zmluvu na dodanie tovaru uzatvára splnomocnenec pre program PHARE/PF so zmluvným   dodávateľom.  
(2)	Po podpísaní zmluvy splnomocnenec pre program PHARE/PF odovzdá jeden originál zmluvy prostredníctvom riadiaceho programového pracovníka konečnému prijímateľovi projektu PHARE/PF.
(3)	Preberania majetku od zmluvného dodávateľa sa zúčastňuje riadiaci programový pracovník, alebo ním poverený projektový manažér.
(4)	Predbežný preberací protokol (príloha č. 3a) v štyroch origináloch podpisuje zmluvnému dodávateľovi projektový manažér a  svojím podpisom ho schvaľuje riadiaci programový pracovník. Jeden originál predbežného preberacieho protokolu sa zakladá u riadiaceho programového pracovníka, jeden originál u IA, jeden u konečného prijímateľa a jeden originál si ponechá dodávateľ. Súčasťou predbežného preberacieho protokolu je zoznam dodaného majetku, ktorý obsahuje výrobné čísla jednotlivých výrobkov a ich jednotkovú cenu v mene stanovenej zmluvou.
(5)	Konečný prijímateľ eviduje majetok počas trvania projektu v operatívnej evidencii a na podsúvahových účtoch (cena majetku sa určuje podľa PHARE/PF  zmluvy na dodanie tovaru).
(6)	Pri dodaní celej dodávky podľa PHARE/PF  zmluvy na dodanie tovaru IA predkladá konečnému prijímateľovi zmluvu podľa §51 zákona č. 40/1964 Zb. Občianskeho zákonníka v znení neskorších predpisov (príloha č. 4), na ktorej základe sa prevedie vlastníctvo k predmetnému majetku ES zastúpených IA na konečného prijímateľa. SPO zodpovedá za správnosť údajov o konečnom prijímateľovi a predmete zmluvy.
(7)	Konečný prijímateľ fyzicky prekontroluje stav užívaného majetku, či zodpovedá údajom uvedeným príslušnej zmluve, schváli a podpíše zmluvu.
(8)	Po podpise zmluvy konečný prijímateľ zaeviduje majetok do svojej účtovnej evidencie.
(9)	Po uplynutí záručnej lehoty, ktorá sa počíta od dátumu vystavenia predbežného preberacieho protokolu, projektový manažér podpisuje dodávateľovi záverečný preberací protokol (príloha č. 3b) v štyroch origináloch, ktorý svojím podpisom schvaľuje riadiaci programový pracovník. Jeden originál záverečného preberacieho protokolu sa zakladá u riadiaceho programového pracovníka, jeden originál u IA, jeden u konečného prijímateľa a jeden originál si ponechá dodávateľ.

Článok 35
Majetok nadobudnutý v rámci zmluvy o dielo

(1)	V zmysle zmluvy o dielo, konečný prijímateľ dňom odovzdania predmetu zmluvy (stavebného diela) a jeho prevzatia konečným prijímateľom dáva návrh na zápis do katastra nehnuteľností a stáva sa vlastníkom stavebného diela až právoplatnosťou rozhodnutia správy katastra o povolení vkladu, pričom toto riadne zaúčtuje v svojom účtovníctve. 
(2)	Zmluvu o dielo uzatvára konečný prijímateľ projektu PHARE/PF so zmluvným dodávateľom prác vybraným na základe verejného obstarávania organizovaného implementačnou agentúrou. Na základe tejto zmluvy o dielo podpisuje konečný prijímateľ projektu PHARE/PF a  splnomocnenec pre program PHARE/PF memorandum o porozumení, v ktorom sú stanovené podmienky poskytovania finančných prostriedkov PHARE/PF. 
(3)	Zmluvný zhotoviteľ v súlade so zmluvou o dielo vystavuje faktúry na čiastky financované zo zdrojov Európskych spoločenstiev a štátneho rozpočtu na implementačnú agentúru/konečného prijímateľa. Pri platbe  faktúr sa uplatňuje tzv. princíp zádržného, ktorý v praxi znamená, že stanovená finančná čiastka (zvyčajne 10 % z celkovej alokovanej sumy) sa dodávateľovi nevyplatí, ale sa zadrží až do odstránenia možných nedostatkov stavebného diela/práce, zistených pri záverečnej kolaudácii. V prípade, že konečným prijímateľom je subjekt verejnej správy, upravuje zádržné § 12 ods. 1 písm. b) bod 3 zákona č. 254/1998 Z. z. o verejných prácach. 
(4)	Prechod vlastníckeho práva k nehnuteľnostiam upravuje zákon č. 162/1995 Z. z. o katastri nehnuteľnosti a o zápise vlastníckych a iných práv k nehnuteľnostiam (katastrálny zákon) v znení neskorších predpisov. V zmysle zmluvy o dielo konečný prijímateľ projektu PHARE/PF podáva návrh do katastra a stáva sa vlastníkom nehnuteľnosti až právoplatnosťou rozhodnutia správy katastra o povolení vkladu,  pričom toto riadne zaúčtuje vo svojom účtovníctve. 
(5)	V prípade odovzdávania a preberania stavebného diela vyžadujúcom skúšobnú prevádzku sa uplatňujú osobitné postupy v zmysle platnej legislatívy SR.  

ÔSMA ČASŤ
Záverečné ustanovenie

Článok 36
Medzinárodná zmluva

(1)	V prípade odlišnej úpravy národnej legislatívy a medzinárodnej zmluvy, ktorá bola ratifikovaná a vyhlásená spôsobom ustanoveným zákonom, ktorou je Slovenská republika viazaná, má medzinárodná zmluva prednosť pred legislatívou SR.

Článok 37
Účinnosť
 
(1)	Tieto pokyny pre hospodárenie s finančnými prostriedkami pri realizácii programu PHARE/PF nadobúdajú účinnosť dňa 18. februára 2010 a budú zverejnené na stránke MF SR v sekcii „Európske a medzinárodné záležitostí“.
(2)	Pokyny pre hospodárenie s finančnými prostriedkami pri realizácii programu PHARE a Prechodného fondu v úplnom znení platným od 28. augusta 2006, doplnené dodatkom č. 1 k pokynom schváleným ministrom financií SR dňa 9. októbra 2007  sa touto aktualizáciou rušia.
(3)	Prípadné zmeny a doplnenia Pokynov pre hospodárenie s finančnými prostriedkami pri realizácii programu PHARE a Prechodného fondu – Transition Facility sa budú  uskutočňovať v súlade s potrebami realizácie programu PHARE/PF a na základe pripomienkového konania so zainteresovanými rezortmi a následne rozhodnutím ministra financií SR.
(4)	V súlade s prípadnými vykonanými zmenami použitých základných právnych predpisov sa upravia aj tieto pokyny. 
(5)	NAO prostredníctvom usmernení môže dopĺňať ustanovenia týchto pokynov.
(6)	Plnenie úloh vyplývajúcich z článkov 5 až 8 týchto pokynov (v rámci programu PHARE/PF) bude zohľadnené v organizačných poriadkoch príslušných inštitúcií. Zároveň všetky procesy súvisiace s finančným manažmentom programu PHARE/PF budú prenesené do vnútorných smerníc daných inštitúcií.